Telefon bimbit menyebabkan kemandulan/kanser?

Benarkah mesej komik ni? (Terjemahan: Hoi George, boleh cakap kuat sikit tak?!! Tau tak aku boleh kena kanser sekarang ni?!)

Sedikit kebimbangan yang berlaku sejak penggunaan telefon bimbit yang sentiasa berada di saku sebelah peha. Terutamanya bagi pihak lelaki kerana bimbangkan kelestarian keturunannya. Pernah ada pensyarah admin berseloroh “Nanti masak “kesuburan” kamu”.

Admin ingin memberi sedikit penjelasan teknikal disebalik kebimbangan ini.

Apakah pancaran yang dihasilkan telefon bimbit?

Semua peranti yang beroperasi menggunakan tenaga elektrik menghasilkan pancaran gelombang elektromagnetik, termasuk telefon bimbit. Alat elektrik yang mengandungi motor juga sudah pasti menghasilkan gelombang elektromagnetik juga.

Simulasi pancaran gelombang elektromagnetik.

Bagi sebuah telefon bimbit, gelombang yang terhasil atau yang diterima adalah gelombang radio. Gelombang radio adalah gelombang elektromagnetik yang bergetar pada frekuensi antara 3 KHz hingga 300 GHz. Kebiasaannya bagi telefon bimbit, frekuensi yang digunakan adalah berbeza mengikut tempat dan geografi, antara 850-1900 MHz atau getaran per saat.

Ada apa dengan ketuhar gelombang mikro (microwave oven) anda?

Tahukah anda, frekuensi ketuhar gelombang mikro adalah hampir sama dengan frekuensi gelombang telefon bimbit?

Jadi apakah persamaan ini? Jawapannya adalah pada jenis gelombang elektromagnetik, iaitu gelombang mikro, dan pada frekuensi yang hampir sama iaitu kebiasaannya 2400 MHz berbanding dengan telefon bimbit yang beroperasi pada 850-1900 MHz. Untuk operasi Wi-Fi, frekuensi 2400 MHz juga digunakan untuk telefon bimbit. Jadi apa bezanya?

Sebelum kita membincangkan perbezaan ini, mari kita ambil tahu bagaimana makanan didalam ketuhar “microwave” memanaskan makanan.

Bayangkan pada satu pagi kita mengeluarkan nasi goreng yang sejuk dari peti ais, dan meletakkannya di sebuah mangkuk yang dilabel “microwave safe” (selamat untuk ketuhar “microwave”). Sejurus selepas meletakkan makanan didalam ketuhar tersebut, kita pun menutup pintu ketuhar tersebut lalu dipusing laras kuasa (kebiasaannya dari 100-850 Watt). Lepas itu kita akan memusing laras masa untuk tempoh pemanasan tersebut, yang akan memulakan proses pemanasan. Setelah beberapa minit, makanan akan cukup panas untuk hidangan sarapan kita.

Apa yang sedang berlaku ketika pemanasan tersebut?

Pertama, gelombang yang terhasil menggetarkan molekul-molekul air pada makanan tersebut, yang akan menghasilkan pemanasan disebabkan tenaga kinetik molekul makanan tersebut bertukar menjadi tenaga haba. Oleh kerana molekul air mempunyai kutub magnetik, getaran frekuensi akan menyebabkan geseran molekul-molekul air bertukar menjadi tenaga haba. Akan tetapi, TAHAP kuasa yang dilaraskan yang membolehkan pemanasan tersebut berlaku dengan baik.

Gambar yang menunjukkan struktur molekul air bergetar (dua molekul Hidrogen dan satu Oksigen menyebabkan sifat kekutuban) dan gambaran pancaran gelombang elektromagnetik yang menghasilkan getaran tersebut

Pada waktu yang sama, terdapat penebat gelombang tersebut pada keliling ketuhar tersebut yang disebut sebagai “Faraday Cage”, termasuklah yang ada pada pintu kaca ketuhar (anda boleh melihat jaringan logam tersebut pada pintu kaca ketuhar). Ini membolehkan pemanasan berlaku hanya dalam ketuhar tersebut, tanpa memanaskan objek diluarnya.

Apa bezanya dengan sebuah telefon bimbit? Ya, kuasa yang dihasilkan. Untuk menghasilkan 100W yang kebiasaannya adalah tahap pemanasan yang paling rendah. Inikan pula sebuah telefon bimbit yang kebiasaannya menggunakan tenaga yang jauh lebih kecil dari sebuah ketuhar, iaitu kurang dari 1 Watt.

Ada video yang agak masyhur yang menunjukkan beberapa telefon bimbit diletakkan berhampiran butiran jagung yang bertukar menjadi “popcorn”. Akan tetapi, video tersebut telah di analisa dan diisyhtiharkan palsu.

Ringkasnya, kuasa telefon bimbit adalah dalam 1,000 – 8,500 kali (anggaran sahaja) lebih kecil dari kuasa pancaran sebuah ketuhar mikro.

Setakat ini, hanya kesan pemanasan sahaja yang boleh berlaku melalui pancaran gelombang elektromagnet. Sebarang kesan lain dari gelombang telefon bimbit tidak dapat dikenalpasti setakat ini. Berlainan pula dengan  pancaran sinaran-X atau gamma yang memang merbahaya (dan boleh menyebabkan kanser). Kerana ia boleh pancaran tersebut boleh merentasi dinding sel dan merosakkan DNA yang berada di dalam sel.

Tetapi sebuah telefon bimbit tidak mungkin akan berupaya memancarkannya.

Kesimpulannya, kesan penggunaan telefon bimbit terhadap kesihatan manusia tidak dapat dipastikan lagi kesahihannya. Oleh itu, usah dirisaukan radiasi telefon bimbit anda, akan tetapi berhati-hati dengan khabar palsu yang anda dapati diluar sana

Artikel Mitos yang Lain

[1] Kamerman and N. Erkocevic, “Microwave oven interference on wireless LANs operating in the 2.4 GHz ISM band,” in Personal, Indoor and Mobile Radio Communications, 1997. Waves of the Year 2000. PIMRC’97., The 8th IEEE International Symposium on, 1997, pp. 1221-1227.

[2] “Cell Phones and Cancer Risk” https://www.cancer.gov/about-cancer/causes-prevention/risk/radiation/cell-phones-fact-sheet

[3] “Can mobile phones really be used to cook popcorn?” https://www.theguardian.com/technology/2008/jun/11/mobilephones.youtube

[4] “How Do Microwaves Cook Food?”


Benarkah teknologi akan menggantikan kerjaya doktor, peguam dan profesyen yang lain?

Seperti yang dinyatakan oleh laman sesawang Harvard Business Review, teknologi bakal menggantikan kesemua profesyen pekerjaan seperti doktor, peguam dan lain-lain. Ini kerana, kemajuan penyelidikan dalam bidang kecerdasan buatan (AI) dan robot telah cuba bersaing dalam membuktikan bahawa mereka (AI) lebih efisien berbanding manusia sendiri. Wow. Berat dah ni.

Ironinya, keadaan ini menjadi semakin kritikal kerana para profesional sendiri yang menyatakan bahawa keperluan robot atau sistem automasi adalah amat diperlukan untuk kerja-kerja rutin pada setiap kali sesi konferens. Jadi, timbul persoalan apakah kerja-kerja rutin seperti menjahit luka, menyambut bayi lahir dan melakukan pembedahan membuang apendiks akan dilaksana oleh robot sepenuhnya? Ha, usah dibuat gila. Namun demikian, mereka masih menekankan bahawa kepakaran manusia tetap diperlukan untuk menyelesaikan perkara-perkara yang rumit yang mana melibatkan penghakiman, kreativiti dan empati.

Antara contoh rutin harian yang telah diragut oleh teknologi, Uber berjaya mengambil-alih industri teksi di negara kita. Begitu juga dengan sistem sewaan harta tanah, Airbnb telahpun mengambil alih tugas ejen hartanah dengan begitu cemerlang di bandar-bandar besar. Tambahan lagi, kos menggunakan teknologi tersebut adalah jauh lebih murah dan adil berbanding kos yang dikenakan oleh manusia tanpa teknologi. Keadaan semakin menggila apabila Amazon pula memperkenalkan kedai runcit elektronik sepenuhnya melalui Amazon Go. Pengguna hanya perlu masuk, ambil barang dan keluar tanpa perlu bertemu dengan pekedai. Barangan akan dicaj terus ke dalam kad kredit anda. Jadi, di manakah peluang kerjaya manusia pada masa itu?

Menyentuh bidang pendidikan pula, kini terdapat pelbagai prototaip sistem pendidikan yang dikhususkan (personalized) untuk setiap individu. Dari pelajar biasa hinggalah ke pelajar yang mengalami masalah pendengaran, autisme, buta, disleksia dan pelbagai lagi, tetap boleh mendapat pendidikan yang sama. Jadi, apakah profesyen guru sudah boleh kita hapuskan sedikit demi sedikit?

Untuk menjawab persoalan tersebut, kita perlu untuk bertanya kepada diri sendiri terlebih dahulu. Apakah perkhidmatan perubatan semakin mahal, kucar-kacir, tidak efisien dan sukar diperolehi di kawasan terpencil / pedalaman? Adakah capaian ke sistem keadilan negara pada masa kini sukar? Adakah sistem pendidikan sedia ada adil di seluruh pelosok negara? Adakah juruaudit dan akauntan sedia ada mampu menyekat kesemua skandal kewangan? Seandainya jawapan ini positif semuanya, maka usah ragu-ragu mengatakan bahawa kepakaran manusia tetap diperlukan berbanding robot dan AI. Ini kerana, manusia secara umumnya mampu mencipta dan beradaptasi dengan teknologi untuk mengatasi masalah kehidupan tetapi pada masa yang sama, teknologi juga dicipta untuk menggantikan kepakaran manusia yang korup.

1. Wallsten, S. (2015). Has Uber forced taxi drivers to step up their game?. Atlantic. 2. Zervas, G., Proserpio, D., & Byers, J. W. (2014). The rise of the sharing economy: Estimating the impact of Airbnb on the hotel industry. Journal of Marketing Research. 3. Hart, S. A. (2016). Precision education initiative: moving toward personalized education. Mind, Brain, and Education, 10(4), 209-211. 4. Thomas, P. P. M., Alshehri, S. M., van Kranen, H. J., & Ambrosino, E. (2016). The impact of personalized medicine of Type 2 diabetes mellitus in the global health context. Personalized Medicine, 13(4), 381-393.


Apakah punca bayi kuning?

Mesti ramai daripada ibubapa yang bertanya apakah sebab bayi mereka mengalami kekuningan. Susu dah cukup, penjagaan dah rapi tetapi masih lagi kuning.

Perlu diketahui bahawa kuning juga dipanggil sebagai Jaundice dalam istilah perubatannya. Kekuningan pada bayi belaku atas banyak faktor dan penyebab. Mari kita menelaah sedikit untuk mengetahui bagaimana kuning itu berlaku

Bayi tidak boleh bernafas ketika mana di dalam kandungan. Oleh itu, pertukaran gas berlaku pada placenta dimana di situ darah bayi akan bertukar gas oksigen dan karbon dioksida dengan darah ibu. Bukan itu sahaja, bahan kumuh bayi seperti bilirubin yang menyebabkan kekuningan pun akan disingkirkan daripada placenta kpd ibu.

Ketika di dalam kandungan, bayi memerlukan jumlah sel darah merah yang tinggi untuk menarik gas oksigen dengan lebih banyak kepada bayi. Ini juga menyebabkan kompaun haemoglobin yang berfungsi untuk menyimpan oksigen adalah tinggi di dalam bayi.

Haemoglobin yang berfungsi untuk membawa oksigen

Tetapi apabila bayi telah lahir, bayi mampu bernafas dengan sendiri dan memberikan kepekatan oksigen yang lebih tinggi ke dalam darah. Oleh itu, bayi tidak memerlukan jumlah sel darah merah yang tinggi. Sel-sel darah ini akan dihapuskan di dalam hati dan limpa(spleen).

Jangan terlupa Kompaun Hemoglobin yang bertujuan untuk membawa oksigen tadi itupun perlu diurai dan dibuang daripada badan. Ketika mana ia diuraikan, kompaun haemoglobin akan bertukar menjadi bilirubin setelah menjalani beberapa proses.

Kompaun bilirubin ini tidak larut air tapi larut lemak. Bermaksud ia senang melepasi sel membrane dan keluar ke bahagian kulit dan juga ke dalam otak. Sebab itu semakin tinggi kepekatan dalam darah, semakin tinggi kemungkinan ia memasuki bahagian.

Selain daripada itu, lapisan yang melindungi otak(Blood Brain Barrier) belum matang sepenuhnya ketika bayi baru sahaja dilahirkan. Ini memudahkan ia masuk ke dalam otak dan merosakkan bahagian tersebut

Bilirubin perlu ditukar kepada suatu kompaun bilirubin yang larut dalam air yang dikenali sebagai ‘Conjugated Bilirubin’. Ini bertujuan supaya kompaun tersebut boleh dikeluarkan daripada darah ke dalam hempedu dan kemudian ke dalam usus.

Warna najis yang kekuningan adalah disebabkan kehadiran kompaun ‘conjugated bilirubin’. Bayi yang mempunyai warna najis yang pucat dan tidak berwarna kuning mungkin mengalami penyakit saluran hempedu tersumbat.

Gambar menunjukkan bagaimana bilirubin disingkirkan daripada badan

Tetapi bagi bayi, hati mereka tidak matang. Bermaksud hati masih lagi tidak cekap dalam membuang kompaun bilirubin. Ini menyebabkan kompaun bilirubin semakin meningkat dan bayi mengalami kekuningan.

Boleh saya katakan bahawa kuning pada bayi adalah sesuatu yang normal disebabkan badan bayi memang tercipta sedemikian rupa. Ia menjadi tidak normal apabila tahap bilirubin tersebut terlampau tinggi.

Dan tahap bilirubin yang tinggi ini boleh disebabkan beberapa faktor risiko(Risk factor) seperti yang disenaraikan:1) Ibu yang mempunyai darah jenis O2) Anak yang mempunyai kekurangan enzim Glucose-6-phosphate dehydrogenase(G6PD)3) Bayi yang dilahirkan tidak cukup bulan4) Ibu yang mempunyai darah rhesus negative5) Jangkitan kuman pada bayi6) Dan beberapa lagi

Jika bayi mempunyai faktor risiko seperti yang tertera, dia mungkin akan mengalami kekuningan dengan tahap bilirubin yang tinggi.

Sebab itu di klinik, kita akan memantau tahap bilirubin untuk beberapa hari. Jika ia tinggi, maka perlu masuk hospital untuk diletakkan bawah lampu

Kuning boleh menjadi sesuatu yang normal dan juga tidak normal bergantung kepada tahap kekuningan seseorang bayi. Jika tahap kuning bayi masih rendah, diharap ibubapa tidak terlampau risau dan terus menerus memberi susu ibu kepada bayi anda.

Tetapi jika bacaan kuning tinggi dan doktor menasihati untuk masuk ke dalam wad, kami pun akan menasihati perkara yang sama.


Eksperimen ELEKTROLISIS? Tindak balas kimia yang ‘dipergunakan’

Seingat saya, elektrolisis merupakan salah satu tajuk yang saya belajar dalam subjek kimia ketika tingkatan 4. Ia merupakan salah satu tajuk yang disukai oleh ramai pelajar ketika itu. Tetapi tindak balas kimia inilah yang selalu digunakan oleh penjual produk air reverse osmosis dan juga penyedia rawatan terapi kaki ion. Disini kami ingin menceritakan serba sedikit berkenaan elektrolisis

Elektrolisis merupakan salah satu tindak balas kimia yang dimulakan dengan menggunakan arus elektrik

Didalam proses ini elektrolisis ini, ia melibatkan pergerakkan elektron daripada anod ke katod menyebabkan proses PENGOKSIDAAN berlaku pada ANOD dan proses PENURUNAN berlaku pada KATOD.

Pengoksidaan(Oxidation): adalah suatu proses KEHILANGAN elektron daripada sesuatu unsurPenurunan(Reduction): adalah suatu proses PENERIMAAN elektron daripada sesuatu unsur

Proses elektrolisis inilah yang selalunya digunakan oleh penjual air RO dan juga yang menyediakan terapi kaki ion untuk mengelirukan mangsa

Warna kekuningan hasil daripada elektrolisis ini dikatakan sebagai bukti bahawa air selain air RO adalah kotor.

Penyedia terapi kaki ion mengatakan toksik keluar daripada kaki ketika mana alat mereka dihidupkan. Sedangkan alat tersebut hanya menjalankan proses elektrolisis.

Sebagai tambahan, tindak balas kimia yang berlaku bergantung dalam kepada jenis elektrod yang digunakan, jenis elektrolit yang digunakan dan arus elektrik

Saya akan menceritakan prosedure yang mudah untuk membuat eksperimen ini

Bahan-bahan eksperimen:1) 2 batang besi yang akan dijadikan sebagai elektrod. Dalam eksperimen ini kami menggunakan 2 batang skrew besi

2) Pengecas alatan elektrik. Dalam video ini kami menggunakan pengecas yang mempunyai nilai voltan diantara 10-12 volt. Dinasihati untuk tidak menggunakan pengecas yang mempunyai voltan yang tinggi kerana ia boleh mengakibatkan renjatan elektrik.

Prosedur:1) Potong hujung wayar charger supaya wayar keluar2) Sambungkan wayar tersebut kepada skrew besi3) Masukkan air beserta garam di dalam bekas kaca4) Rendamkan bahagian besi sahaja ke dalam air tersebut5) Pasangkan pengecas tersebut pada sumber elektrik6) Hidupkan sius

Ketika suis dihidupkan, kelihatan buih terhasil pada bahagian katod. Buih ini merupakan hasil daripada penurunan ion Hydrogen(H+) di dalam air dan menhasilkanigas hydrogen. Pada bahagian anod pula, elektrod besi akan dioksidakan menjadi sama ada ion 3+(berwarna jingga seperti karat) dan juga ion 2+(berwarna hijau).

Video penuh berkenaan eksperimen elektrolisis

Ini adalah hasil elektrolisis selepas 15 minit. Kelihatan bahan berwarna hijau kekuningan terapung dan ada yang tenggelam. Ini merupakan hasil pengoksidaan besi di anod

Kelihatan kesan hakisan di anod. Ini disebabkan pengoksidaan unsur besi dan menyebabkan penghasilan ion-ion ferum

Eksperimen seperti inilah yang digunakan oleh penjual produk ataupun penyedia perkhidmatan yang berasaskan sains palsu

Penjual mesin air RO yang tidak beretika mesti akan menuduh bahawa kekotoran yang terhasil itu adalah bukti bahawa air itu kotor. Manakala, penyedia terapi kaki ion pula akan mengatakan bahawa warna yang terhasil adalah toksin yang dikeluarkan daripada kaki.

Sedangkan kedua-dua perkara tersebut adalah salah. Kerana apa yang berlaku hanyalah tindak balas kimia yang tercetus disebabkan kehadiran arus elektrik. Manakala di dalam air RO tiada tindak balas kimia kerana tiada langsung ion di dalam air tersebut dan menyebabkan arus elektrik tidak boleh merentasi air itu.

Sebagai tambahan, Elektrod besi juga boleh ditukarkan kepada jenis elektrod lain sebagai contoh kuprum. Jika kita menggunakan kuprum, warna air akan bertukar kepada warna biru. Ini kerana ion yang akan terhasil pada anod adalah ion copper 2+ yang berwarna biru.

Warna air akan berubah kepada warna biru cerah jika menggunakan kuprum sebagai elektrod

Diharapkan dengan perkongsian ini akan membuka mata dan minda anda agar tidak ditipu lagi oleh penjual produk seperti itu.


“VAPE” – Apa yang anda berhak tahu? Bahagian 1: Aspek Teknikal

Baiklah. Mari kita lihat apa sebenarnya yang ada dalam sebuah rokok elektronik atau “vape” (untuk memudahkan rujukan, kita panggil “vape” sahaja OK?). Secara asasnya, “vape” terdiri dari beberapa komponen, bermula dari:

1. Corong sedut – Tempat letak mulut untuk menghisap wasap “vape”
2. Kelonsong cecair – Tempat tersimpan cecair yang akan bertukar menjadi wap “vape”
3. Sistem kawalan elektronik – Litar yang akan mengawal kadar pemanasan cecair, dan pengehad arus, serta beberapa fungsi lain yang mungkin lebih maju.
4. Suis – Untuk mengaktifkan pemeluwapan cecair “vape”
5. Bateri – Kebiasaannya Lithium Ion seperti dalam telefon bimbit kita sekarang
6. Kadang-kadang ada sebiji lampu LED untuk memberi isyarat ketika suis ditekan.

Kebiasaannya, pengilang bagi produk “vape” mengambil kira aspek keselamatan seperti mengelakkan pemanasan berlaku secara tidak sengaja dengan litar pengesan haba dan juga mengambil kira tempoh suis ditekan. Ini perkara yang dipandang serius sejajar dengan kemajuan system kawalan elektronik terkini.

TETAPI sepertimana wujudnya kes-kes kemalangan yang membabitkan peralatan elektronik, (ingat lagi tak kes letupan telefon bimbit baru-baru ni?) seorang penghisap “vape” tetap terdedah pada risiko letupan.

Salah satu kes letupan vape. Sumber berita harian

Untuk makluman pembaca, pihak Kawalan Makanan & Dadah Amerika Syarikat (US FDA) setakat ini menjalankan kawalan keselamatan atas kandungan bahan kimia dalam cecair “vape” tetapi BUKAN atas aspek elektronik pada peralatan “vape”. TIADA undang-undang khusus yang diluluskan atas aspek penggunaan bateri “Lithium Ion”, kebiasaannya yang menjadi sebab letupan dalam peralatan “vape”.

Mengejutkan? Ini baru nak panas-panas ala-ala pemanas “vape”.

Berikut adalah statistik pada tahun 2014 mengenai kes letupan “vape”:

Daripada semua kes yang dilaporkan (walaupun kajian mendalam mengenai letupan “vape” belum dibuat secara menyeluruh), 8% letupan berlaku ketika dihisap pengguna! 80% kes letupan pula berlaku ketika mengecas semula peranti “vape” tersebut. Mungkin aka nada kajian statistik yang lebih menyeluruh pada masa akan datang, tapi setakat ini sahaja maklumat yang ada.
Sebagai iktibar, admin ingin menukilkan dua insiden terkini yang dikaji secara terperinci yang membabitkan letupan disebabkan oleh “vape” ini. Semua kes ini dilaporkan melalui portal saintifik yang mengkaji kes letupan semasa menghisap “vape”.
Kes 1: Trauma dan koyak pada mulut dan gigi (2016)

Gambar rujukan dari jurnal [2]

Insiden ini berlaku pada seorang pemuda berumur 18 tahun yang sedang “mengepam” sebelum memberikan sebuah pembentangan. Sejurus letupan tersebut berlaku, pemuda ini terus menjerit “E-cigarette aku meletup! Gigi aku dah hilang!”. Pemuda ini hanya menghisap “e-cigarette” dan tidak pernah menghisap rokok biasa.

Kes 2: Letupan pada peha ketika “vape” dalam poket seluar (2016)

Dalam kes ini, mangsa ini berumur 24 tahun dan “vape” beliau meletus ketika sedang duduk. Gambar diatas menunjukkan sejauh mana kesan letupan tersebut. [3]

Kepada para pembaca budiman, bolehlah rujuk artikel saintifik yang lain dalam bahagian rujukan kami melalui “Google Scholar”.

Kenapa “vape” anda boleh meletup?
Jawapan yang mudah adalah pada bateri.
Teknologi bateri yang boleh dicas semula telah melalui pelbagai perubahan. Dipendekkan cerita, kebanyakan bateri yang ada dalam peranti “vape” diperbuat daripada Polimer Lithium-Ion. (Struktur kimia dan sebatiannya mungkin akan dibincangkan oleh pakar yang ada dalam RoS)
BAYANGKAN…. Kalau kita buat kuih popiah sambal untuk digoreng makan petang. Cuma kali ini kuih popiah ini sedikit unik. Sekeping kulit popiah Giant disapu dengan sambal. Lepas itu letakkan selapis kulit popiah Tesco atas kulit popiah Giant yang bersalut sambal. Sapu sambal atas kulit popiah Tesco. Ulangi sehingga beberapa lapis dan gulung. Tahniah. Anda telah membuat popiah ala-ala bateri Lithium Ion dalam minda anda.

Cuma kali ini, kulit popiah Giant adalah terminal Anod yang diperbuat dari sejenis logam A dan terminal Katod buatan Tesco logam B. Sambal tersebut adalah pelarut organik yang mengandungi garam Lithium. SEMUA “sambal” yang ada dalam bateri “popiah” anda adalah cecair mudah TERBAKAR ATAU MELETUP.
Apabila bateri “vape” sedang dicas, pemanasan yang hilang kawalan akan menyebabkan elektrolit “sambal” mendidih dan menyebabkan bekas bateri tersebut bocor. Ini sekaligus menyebabkan tekanan gas yang terhasil daripada pemanasan tersebut dibebaskan, dan teori yang diutarakan adalah disebabkan gabungan Lithium dan air yang menyebabkan tindakbalas eksotermik sekaligus menghasilkan alkali lithium hidroksida (yang boleh mengakis kulit) dan akhirnya MELETUP.

“Vape” meletup, “smartphone” meletup, “Laptop” pun ada meletup. Apa bezanya?

Tidak dinafikan semua peranti elektronik yang mempunyai bateri seperti ini mempunyai potensi untuk meletup. Semua ini terletak pada struktur “vape”. Bateri “vape” lazimnya terletak pada hujung peranti yang merupakan titik kelemahan (weakest point) struktur tersebut. Berbeza dengan peranti “vape”, bateri “laptop” dan “smartphone” mangandungi bekas plastik yang kukuh untuk menghalang letupan yang serius. Semua peranti selain “vape” kebiasaannya berbentuk kotak leper yang ditutup rapat dengan bekas plastik yang kukuh.

Perbezaan utama bateri “vape” adalah pada binaan dan dimensi bateri tersebut. Bateri silinder kebiasaannya tiada lapisan tambahan yang sekukuh bateri peranti yang lain.

Stuktur bateri leper seperti yang biasa digunakan dalam “tablet”, “laptop” dan “smartphone” kebiasaannya boleh menghalang tekanan gas dari membuak jika pemanasan luar kawalan berlaku.

Kesimpulan
Setakat ini, kes letupan yang dilaporkan yang disebabkan “vape” secara amnya agak rendah. Akan tetapi, langkah berhati-hati perlu dijaga supaya amalan menghisap “vape” ini tidak berakhir dengan tragedi. Kebanyakan kes letupan berlaku ketika mengecas peranti “vape”. Akan tetapi, setiap mangsa letupan dek “vape” adalah seorang manusia yang unik, dan bukanlah boleh diwakili dengan sebuah peratusan sahaja.

Nantikan Bahagian 2 yang akan merangkumi sudut kesihatan dari pakar kami.

[1] FEMA (2014). Electronic Cigarette Fires and Explosions. U.S. Fire Administration

[2] Rogér, J. M., Abayon, M., Elad, S., & Kolokythas, A. (2016). Oral trauma and tooth avulsion following explosion of e-cigarette. Journal of Oral and Maxillofacial Surgery, 74(6), 1181-1185.

[3] Herlin, C., Bekara, F., Bertheuil, N., Frobert, P., Carloni, R., & Chaput, B. (2016). Deep burns caused by electronic vaping devices explosion. Burns, 42(8), 1875-1877.


Kajian Doktor Andrew Wakefield: Vaksin penyebab Autism??

Ramai daripada Ibubapa yang menolak vaksin mengatakan bahawa Vaksin adalah penyebab kepada Autism. Ia disebabkan simptom-simptom autism tersebut bermula pada umur satu tahun dan ke atas iaitu selepas pemberian Vaksin trivalent(3 serangkai) Measles Mumps Rubella.

Khabar angin ini bermula selepas satu pasukan saintis dan doktor yang diketuai oleh Dr Andrew Wakefield membuat kajian berkenaan masalah usus dan perkembangan kanak-kanak

Vaksin 3 serangkai Measles Mump Rubella(MMR) yang dikatakan sebagai penyebab kepada Autism

Seorang doktor iaitu Andrew Wakefield berserta pasukannya membuat satu kajian berkenaan kaitan antara Vaksin 3 serangkai MMR dengan masalah usus serta perkembangan kanak-kanak

Di dalam kajian tersebut, ia melibatkan jumlah sampel yang sedikit iaitu 12 orang kanak-kanak sahaja. Kesemua kanak-kanak itu telah mengalami perkembangan mental yang berkurangan atau dikenali sebagai ‘regression of behaviour’.

Kajian ini tidak dilakukan secara berterusan. Ia dilakukan sekejap sahaja iaitu kanak-kanak itu dipanggil berserta ibubapa mereka, sejarah pesakit diambil dan sampel usus diambil. Selepas itu, kanak-kanak itu dibenarkan balik.

Keputusan daripada kajian itu menyatakan:

“Kami mendapati kanak-kanak ini mempunyai masalah enterocilitis yang kronik dan ia mungkin mempunyai kaitan dengan masalah neuropsikiatriknya. Kebanyakkan kes yang dikaji,  masalah mentalnya bermula selepas pemberian vaksin 3 serangkai MMR. Kajian yang berterusan perlu dibuat untuk mengesahkan kaitan diantara masalah mental tersebut dengan vaksin MMR”

Walaupun dalam kajian ini menyebut vaksin 3 serangkai mungkin menyebabkan masalah mental tersebut, tetapi ramai daripada ibubapa yang pukul rata bahawa semua vaksin menyebabkan autism.

Ada beberapa perkara yang menjadikan kajian ini sangat lemah untuk diterima pakai:

1) Menggunakan sampel yang sedikit iaitu sebanyak 12 orang. Apabila kita menggunakan sample manusia yang sedikit, maka keputusan yang dihasilkan tidak begitu tepat. Disamping itu, pengambilan sampel pun sangat selektif iaitu hanya kanak-kanak yang mempunyai masalah mental dan telah divaksin sahaja yang diambil.

2) Dalam kajian ini mereka menggunakan kaedah Qualitative study. Iaitu mereka akan membincangkan setiap satu pesakit itu secara spesifik. Ia lebih kepada kualiti sampel bukan kauntiti sampel. Mungkin sebab itu mereka menggunakan jumlah sampel yang sedikit.

Tetapi kajian kualitatif seperti ini adalah lebih sesuai untuk pesakit-pesakit yang jarang ditemui. Jika kita ingin memberi kesimpulan ke atas satu populasi, maka kajian yang berasaskan Kuantitatif adalah lebih tepat dan boleh diterima pakai.

3) Dalam kes ini, disebabkan kesemua pesakit tersebut diberi vaksin dan masalah perkembangan mental selalu kelihatan pada umur 1 tahun lebih, maka kebanyakkan ibubapa mengaitkan vaksin dengan masalah perkembangan anak mereka

Bagi saya, kajian tersebut berat sebelah kerana kesemua sampel kajian terdiri daripada kanak-kanak yang telah divaksin dan mempunyai masalah perkembangan mental

Ia juga menggunakan cara kajian yang tidak tepat untuk digunakan ke atas seluruh masyarakat iaitu kajian secara kualitatif. Sepatutnya kajian seperti ini dilakukan secara kuantitatif kerana vaksin digunakan secara menyeluruh oleh masyarakat kita.

Pada 1998, ketakutan masyarakat kepada vaksin bermula apabila Dr Andrew Wakefield membuat sidang akhbar berkenaan kajian yang dilakukan oleh pasukan dia. Pada akhir sidang akhbar tersebut dengan jelasnya Andrew mencadangkan kepada ibubapa untuk mengelakkan vaksin 3 serangkai yang mungkin menyebabkan masalah perkembangan. Disamping itu, dia juga mencadangkan penggunaan  vaksin yang mempunyai satu virus sahaja(monovalent vaccine).

Pada saat itulah, ketakutan pada vaksin mula menular dalam masyarakat. Media menyebarkan berita ini keseluruh pelusuk eropah pada ketika itu dan membuatkan kadar pemvaksinan menjunam turun drpd 90% kepada 80%. Ini menyebabkan wabak measles meningkat di eropah

Sidang akhbar pada tahun 1998 dimana Dr Andrew sedang membentangkan hasil kajiannya tentang masalah usus dan kaitannya dengan vaksin

Sebelum Dr Andrew menjalankan kajian berkenaan vaksin 3 serangkai pada tahun 1998, dia telah mencipta satu vaksin measles(monovalent) dan mempatentkan vaksin tersebut.

Tidak dapat tidak, ini menunjukkan bahawa Dr Andrew Wakefield mempunyai konflik berkepentingan(Conflict of interest) yang sangat besar. Iaitu setelah kajian tersebut dan sidang akhbar dijalankan, dia ada mencadangkan penggunaan monovalent measles vaccine iaitu vaksin yang dia sendiri cipta.

Sangat jelas tujuannya untuk mengaut keuntungan drpd kajian yang dijalankan. Tetapi malangnya kajian tersebut sangat lemah dan tidak boleh diterima pakai

Salah satu negara yang telah memulaukan vaksin 3 serangkai adalah Jepun dan mereka menggantikannya kepada single measles vaksin. Setelah beberapa tahun Jepun tidak menggunakan vaksin 3 serangkai MMR, data diambil untuk melihat kadar penambahan pesakit autism.

Daripada kajian tersebut ia menunjukkan pesakit autism semakin bertambah walaupun vaksin yang diberi itu bukanlah vaksin MMR.

Kesimpulannya, tiada kaitan antara vaksin MMR dengan penyakit autism

Ini link berkenaan kajian tersebut:

Kajian di Yokohama menunjukkan bahawa, kadar pesakit autism meningkat walaupun mereka telah memulaukan penggunaan vaksin 3 serangkai

Sudah banyak kajian yang menggunakan data yang relevan, jumlah sample yang banyak, serta sampel yg rawak menunjukkan bahawa tiadanya kaitan antara vaksin dengan autism.

Sebagai contoh dalam kajian ini:

Jumlah sample ataupun peserta yang menyertai kajian ini adalah melebih 1 juta orang. Jika hendak dibandingkan dgn kajian Dr Andrew Wakefield, sudah tentu kajian ini lebih relevan dan mempunyai tahap pembuktian yang lebih tinggi.

Ini adalah isi utama yang ingin diketengahkan daripada kajian tersebut

Kesimpulan yang kami buat adalah sama seperti para pengkaji diluar sana iaitu vaksin tidak terbukti menyebabkan penyakit autism seperti yang digembar-gemburkan oleh mereka yang menolak vaksin


Perlukah mengambil vitamin dalam kuantiti yang luar biasa tinggi?

Antara kelas pemakanan penting dalam nutrisi harian yang seimbang adalah vitamin. Vitamin sangat perlu dalam mengekalkan keseimbangan fungsi fisologi tubuh badan.

Bermula pada awal kurun ke-20, vitamin dilihat sebagai satu revolusi ikonic yang menghubungkan antara dua elemen iaitu, diet dan kesihatan.

Revolusi vitamin ini mengambil kira dua aspek utama,1. diet seimbang adalah sumber kepada kelangsungan fungsi tubuh badan2. Pengambilan spesifik nutrient yang rendah boleh menyebabkan masalah kesihatan.

Maka, revolusi ini menyebabkan masyarakat sedar bahawa keperluan vitamin sangat penting untuk menjaga kesihatan hinggakan ramai yang mengambil secara berlebihan.

Selain dibekalkan oleh hospital dan farmasi kerajaan, penjualan vitamins dan mineral juga boleh dilihat di rangkaian pasar raya, kedai farmasi yang berdaftar serta daripada syarikat jualan langsung.

Malah, terdapat juga produk-produk kesihatan yang dijual oleh syarikat jualan langsung yang tidak mendapat pengiktirafan daripada Kementerian Kesihatan Malaysia.

Adakalanya kita mendengar terdapat sesetengah individu, memberi nasihat kepada para pengguna untuk mengambil vitamins dan mineral dengan kadar yang berlebihan dan tidak menepati jadual Dietary Reference Intake (DRI) yang dibenarkan.

Adalah sangat menyedihkan apabila mereka cuba memberi nasihat yang tidak tepat mengenai keperluan vitamins dan mineral terutama kepada mereka yang terdesak seperti mereka yang mempunyai penyakit berbahaya (kanser,diabetes, sakit jantung), orang-orang tua yang uzur, golongan ibu yang menyusukan anak-anak, serta golongan kanak-kanak (autisme, demam yang berpanjangan, imunisasi yang lemah, obesity) .

Memang tidak dinafikan, golongan-golongan ini memerlukan keperluan vitamin dengan dos yang berbeza , tetapi harus diingatkan, jumlah yang diperlukan tidak perlu dalam kuantititi yang terlampau tinggi hingga boleh menyebabkan keseimbangan nutrisi terjejas.

Bukan setakat itu, rawatan yang diambil oleh sesetengah pesakit mungkin tidak memberi kesan akibat daripada dos vitamin yang terlalu tinggi.

Adakah tindakan mengambil pengambilan vitamins dan mineral dengan kadar yang luar biasa tinggi adalah langkah terbaik untuk menjaga kesihatan dan memberi kesembuhan kepada penyakit?

Vitamin adalah antara salah satu nutrien yang diperlukan untuk kelangsungan fungsi fisiologi tubuh badan. Tidak seperti kelas nutrient yang lain, vitamin tidak menjalankan tugas secara structure dan tidak berperanan untuk menghasilkan tenaga. Sebaliknya, keperluan vitamin menjadi sangat khusus, dan dos vitamin yang diperlukan oleh badan adalah dalam jumlah yang kecil sahaja setiap hari.

Perlu diketahui, pengambilan diet secara normal dan seimbang menyediakan keperluan vitamin yang diperlukan oleh badan bagi mengekalkan kesihatan dan fungsi fisiologi tubuh badan serta membantu melawan tindak balas radikal daripada persekitaran. Oleh itu, adalah perlu bagi seseorang untuk mengenal pasti sama ada diet yang diambil seharian adalah seimbang dan dalam jumlah yang dibenarkan.

Jadual 1 menunjukkan nilai keperluan vitamin berdasarkan Dietary Reference Intakes (DRIs) mengikut kepada umur yang dicadangkan. Dos yang disarankan boleh diperolehi daripada diet yang seimbang seharian tanpa perlu diambil dalam bentuk pil mahupun cecair.

TETAPI perlu diingatkan, golongan seperti ibu hamil, kanak-kanak, warga emas serta mereka yang berpenyakit memerlukan pengambilan dos vitamin yang berbeza dan sudah pasti mereka memerlukan supplement tambahan dalam jumlah yang disarankan oleh pakar perubatan.

Jadual 1: Jadual ini diambil daripada laporan Dietary Reference Intakes (DRIs) daripada www.nap.edu. Ia memberi nilai Recommended Dietary Allowances (RDAs) dalam tulisan bold dan keperluan yang diperlukan (Adequate Intakes (AIs) ditanda sebagai *.

a: Pengambilan asid folic adalah penting kerana kekurangan nutrisi ini boleh mengakibatkan neural tube defects kepada bayi , adalah disarankan wanita mengandung mengambil 400 μg asid folik daripada supplements atau makanan yang tinggi kandungan asid folic.

b: Anggapan wanita mengandung akan terus mengambil jumlah asid folic sebanyak 400 μg daripada supplements mahupun diet tinggi asid folik sehingga kehamilan mereka disahkan atau sehingga mereka menerima rawatan semasa hamil (prenatal) daripada pihak hospital.

c. Oleh kerana 10-30% warga emas mengalami masalah kekurangan penyerapan (malabsorb) makanan yang mengandung vitamin B12, adalah dinasihati mereka yang berumur lebih daripada 50 tahun untuk mendapat secukupnya dos yang diperlukan. Dapatkan nasihat daripada pakar perubatan.

Kesan toksik akan berlaku sekiranya pengguna tidak berhati-hati dengan pengambilan vitamin yang diambil daripada supplement secara berlebihan . Antaranya:

* Pengambilan vitamin E secara berlebihan daripada supplement tambahan boleh menyebabkan interaksi dengan ubat-ubat lain yang diambil oleh seseorang pesakit yang mengambil anticoagulant (ubat cair darah seperti warfarin) dan ini boleh menyebabkan risiko pendarahan. Selain itu, terdapat sesetengah pesakit barah yang mengambil vitamin E secara berlebihan tidak memberi tindak balas positif kepada rawatan kimoterapi dan radiasi . Secara tidak langsung ini menjejaskan rawatan yang diberikan. .

* Vitamin C yang diambil secara berlebihan selalunya mempunyai kadar toksik yang rendah kepada badan kerana vitamin C besifat vitamin yang larut di dalam cecair (water-soluble vitamin). Meskipun begitu terdapat juga individu yang mengalami cirit-birit, muntah, pening kepala, sakit di bahagian abdomen, dan masalah usus akibat pengambilan vitamin C yang terlalu tinggi . Selain itu, bagi pesakit yang mengambil ubat statin, sekiranya mereka mengambil vitamin C secara berlebihan, ini merencatkan kenaikkan high-density lipoprotein(Kolesterol baik) . Oleh itu, mereka yang mengambil ubat statin perlu dipantau kandungan lipid mereka.

* Hypervitaminosis A, adalah satu keadaan di mana pengambilan vitamin A yang terlalu tinggi. Keadaan toksik boleh menyebabkan seseorang mengalami penglihatan yang kabur, sakit pada bahagian sendi dan tulang, dan warna pada kulit boleh bertukar. Dalam keadaan toksisiti yang kronik, seseorang boleh mengalami kerosakan hati dan tekanan darah yang sangat tinggi di bahagian otak. Ini sering berlaku apabila seseorang mengambil dos vitamin secara berlebihan tanpa nasihat daripada pakar perubatan.

Nur Aliana Hidayah Muhamed. Sarjana sains perubatan(farmasi)

References.1. https://ods.od.nih.gov/HealthInformation/makingdecisions.sec.aspx2. Recommended Nutrient Intake for Malaysia. A Report of the Technical Working Group on Nutritional Guidelines. National Coordinating Committee on Food and Nutrition. Ministry of Health Malaysia. Putrajaya. 2005.3. Hypervitaminosis A-induced liver fibrosis: stellate cell activation and daily dose consumption. Liver Int. 2006. March. 26(2):182-6.4. Current trends in the use of vitamin E-based micellar nanocarriers for anticancer drug delivery. Expert OpinIon on Drug Delivery. 2016. September. 6:1-12.5. The risk of abuse of vitamin supplements. Annales Academiae Medicae Stetinensis. 2014. 60(1):60-4.

Sumber imej daripada http://m.doctorulzilei.ro/cancerul-din-suplimentele-alimentare-ce-risca-cei-care-iau-calciu-sau-acid-folic-dupa-ureche/


Dimasukkan berkali-kali ke dalam ICU disebabkan rokok. Tetapi masih merokok lagi

Sudah banyak pesakit yang terkena komplikasi disebabkan menghisap rokok. Daripada penyakit Chronic obstructive airway disease yang melibatkan sesak nafas dan tanda-tandanya sama seperti asma sehinggalah yang melibatkan kanser paru-paru.

Tidak dilupa juga kanser saluran pencernaan sehinggalah kanser pundi kencing. Penyakit darah tinggi sehinggalah stroke. Semua penyakit ini boleh disebabkan dengan menghisap rokok.

Saya nak cerita pengalaman saya dalam merawat pesakit yang merupakan perokok tertegar.

Pakcik Bahar berumur lebih kurang 60 tahun. Dulu dia merokok sampai dua kotak sehari.Setelah lebih 30 tahun merokok, dia telah mengalami simptom kerosakkan pada paru-paru.

Paru-parunya yang dahulu dipenuhi alveoli yang berfungsi untuk pertukaran karbon dioksida dan juga oksigen telah dijahanamkan oleh tar dan juga bahan kimia yang berbahaya daripada rokok.

Dia selalu mengalami sesak nafas disebabkan saluran pernafasannya tidak normal dan paru-parunya tidak mampu menyingkirkan karbon dioksida dengan baik.

Kenikmatan menghisap rokok yang selalu dinikmati telah bertukar kepada penderitaan yang kronik.

Pak cik Bahar sekarang mempunyai pergerakkan yang terbatas. Berjalan sedikit ke tandas pun membuatkan dia termengah-mengah. Aktiviti mandi Pak Bahar boleh disamakan dengan larian pecut 100 meter. SANGAT MEMENATKAN.

Manakan tidak, paru-paru yang rosak tidak mampu menyingkirkan karbon dioksida. Karbon dioksida yang tinggi dalam darah sudah tentu akan membuatkan sistem paru-paru bernafas lebih laju.

Tapi malangnya paru-paru kurniaan Allah telah dirosakkan oleh bahan kimia berbahaya rokok. Bertambah malang lagi, organ paru-paru bukan boleh ditukar beli seperti aksesori kereta. Kalau nak tukar paru-paru yang rosak itu pun, kena tukar sekali dengan organ jantung yang menyukarkan lagi pembedahan.

Pak Bahar walaupun selalu sesak nafas dan keluar masuk hospital, dia tetap membuat perkara yang telah difatwakan haram oleh ulama sedunia iaitu menghisap rokok. Nampak seolah-olah ‘hobi’nya itu sangat susah untuk ditinggalkan walaupun ia telah memberi komplikasi yang menyusahkan hidup dia.

Macam biasa, setelah selesai menghisap asap rokok dia akan merasa sesak nafas. Kemudian dia akan pergi ke hospital untuk menghisap asap nebulizer yang mengandungi ubat salbutamol dan juga ipratropium bromide pula.

Wap Nebulizer selalu digunakan kepada pesakit COAD yang disebabkan asap rokok

Asap rokok menyesakkan. Asap nebulizer pula memberi kelegaan ke atas perbuatan merokok. Pandai Pak Bahar berfikir.

Jikalau sesak nafasnya itu teruk, selalunya doktor akan beri ubat yang lebih kuat seperti IV hydrocort. Dan sudah menjadi kebiasaan setiap bulan, Pak Bahar akan masuk ke hospital sekali bersama dengan Maintenance dose IV neulin.

Masuk keluar hospital adalah rutin bagi Pak Bahar. Sudah sama seperti orang berniaga pergi outstation.

Outstation bagi Pak Bahar adalah masuk hospital

Tetapi tahun-tahun akhir Pak Bahar dipenuhi dengan ‘recurrent admission to ICU’(asyik masuk ICU je). Datang emergency department je, kena intubate dan hantar masuk ICU.

ICU tempat singgah Pak Bahar

Mana tidaknya. Setiap kali datang ke kecemasan sahaja, bacaan karbon dioksida dalam darah sangat tinggi dan ini adalah salah satu indikasi untuk prosedur intubation dilakukan.

(Intubation adalah salah satu prosedur untuk menyelamatkan nyawa. Dimana satu tiub akan dimasukkan ke dalam saluran paru-paru untuk memberi bantuan pernafasan kepada pesakit. Pada ketika itu pesakit akan ditidurkan)

Setelah sihat dan keluar daripada ICU, Pak Bahar merokok lagi dan masuk ke hospital lagi berkali-kali. Sehingga akhirnya Pak Bahar mengalami jangkitan kuman pada paru-parunya dan menyebabkan organ-organ lain pun rosak.

Pak Bahar meninggal dunia dalam ICU yang selalu menjadi tempat persinggahannya. Pada haritu, ICU itu menjadi tempat persinggahan terakhir sebelum masuk ke tempat persinggahan yang lain iaitu alam Barzakh. Innalilahi wa Innailaihirajiun.

Pak Bahar meninggal dunia pada umur 60 tahun. Dia meninggalkan seorang isteri, 4 orang anak, sebuah rumah, beberapa kotak rokok dan juga pam MDI salbutamol yang selalu digunakan ketika mana sesak nafas menyerang Pak Bahar. Kotak rokok dan juga pam MDI dibuang oleh anak Pak Bahar sebagai isyarat untuk melupakan bahan yang merosakkan ayahnya itu.

Tuan-tuan dan Puan-puan. Pak Bahar hanya merupakan salah satu contoh insan yang mendapat komplikasi daripada perbuatan menghisap rokok. Ramai lagi diluar sana yang telah diragut nyawanya oleh makhluk bergulung tersebut

Rokok seperti biasa mempunyai pelbagai bahan kimia carcinogen dan bahan-bahan kimia lain yang berbahaya. Tetapi satu sahaja bahan kimia yang membuatkan para perokok ketagih dan tidak mampu meninggalkan rokok ini. Ianya adalah NICOTINE.

NICOTINE lah yang akan menyebabkan rembesan hormone Dopamin di otak yang memberikan perasaan seronok kepada penghisapnya. Apabila selalu menghisap rokok, maka receptor nicotine pada otak semakin banyak.

Maka lebih banyak dose nicotine yang diperlukan untuk memenuhi tapak receptor nikotin di otak agar tahap keseronokkan yang sama dapat dicapai. Jika jumlah nicotine telah turun, maka penghisap rokok akan mengalami tanda-tanda ‘withdrawal’ seperti tidak focus, menjadi pemarah, lembab, asyik nak makan dan sebagainya.

Pendek kata perokok tegar tidak suka pada tanda-tanda ini dan akan mula menghisap rokok balik bila tanda-tanda ini muncul.

Tidak dilupa juga NICOTINE ini juga akan membuatkan kencing manis dan tekanan darah tinggi tidak dapat dikawal dengan baik. Ia juga boleh menyebabkan mati pucuk.

Oleh kerana rokok ini berbahaya, maka KEMENTERIAN KESIHATAN MALAYSIA(KKM) sendiri telah membuat satu inisiatif dengan mengadakan program QUIT SMOKING CLINIC. Sesiapa yang menghadiri klinik ini hanya membayar RM1 sahaja untuk pendaftaran. Selepas itu, konsultansi, follow up dan juga ubat-ubatan akan diberi secara percuma. FREE OF CHARGE

Satu kotak ubat CHAMPIX untuk 2 minggu sudah berjumlah RM 140 lebih. Begitu juga nicotine patch dan nicotine gum yang berharga RM 100 lebih. Dalam sebulan sudah menelan 200 hingga ke 300 ratus ringgit untuk seorang pesakit.

Merokok pun menelan ratusan ringgit sebulan. Alangkah baiknya jika perokok menyertai program yang percuma ini supaya dapat menjimatkan duit poket malah dapat memelihara kesihatan anda dan keluarga.


Monosodium Glutamate penyebab sakit kepala, kanser dan kerosakkan saraf. Betul ke??

Monosodium Glutamate(MSG) merupakan salah satu bahan yang digunakan sebagai penambah perasa dalam masakan. Di Malaysia dan juga di kebanyakkan negara lain ramai yang menganggap MSG mendatangkan pelbagai komplikasi kepada manusia mungkin disebabkan ia dihasilkan secara kimia di dalam makmal.

Bukan setakat itu, ketika produk MSG dipasarkan pada tahun 1909 ramai yang menghidapi simptom yang dipanggil sebagai ‘Chinese Restaurant Syndrome’ iaitu simptom sakit kepala, sesak nafas, sakit dada dan beberapa simptom lagi dan semua ini dikaitkan dengan pengambilan MSG

Tetapi adakah perkara ini benar boleh dikaitkan dengan MSG? Disini kami akan cuba menceritakan serba sedikit berkenaan MSG

Ia bermula pada tahun 1908, dimana ahli kimia Ikeda Kikunae cuba untuk mengeluarkan rasa ‘sedap’ daripada rumpai laut yang selalu digunakan di dalam masakan sup jepun. Produk MSG yang keluar daripada makmal Ikeda terus di’paten’kan selepas penemuan tersebut dan digunakan di seluruh dunia.

Ikeda memberi istilah bagi rasa yang dihasilkan daripada MSG sebagai UMAMI(perkataan jepun) yang juga bermaksud SEDAP(dalam bahasa melayu). Rasa Umami ini lebih kepada rasa lemak-lemak di dalam masakan

Kemudian Ikeda membuat pemasaran dibawah syarikat kimia Suzuki untuk produknya itu dengan jenama AJINAMOTO yang bermaksud INTIPATI RASA.

Monosodium Glutamate juga dikenali sebagai Sodium Glutamate. Ia merupakan kombinasi Unsur Sodium dan juga Asid Glutamic. Di dalam membincangkan perkara ini, kita perlu mempunyai asas kimia yang mampan.

Pertamanya kita cerita tentang sodium. Sodium merupakan unsur yang banyak di atas muka bumi dan ia merupakan salah satu bahan asas di dalam garam dapur. Nama kimia untuk garam dapur adalah Sodium Chloride. Jika kita memisahkan unsur sodium daripada unsur chloride, ia akan menjadi unsur yang sangat reaktif dimana ia boleh meletup jika kita letakkan ia ke dalam air. Tetapi apabila sodium bergabung dengan chlorine untuk membentuk Sodium Chloride, unsur ini sangat stabil hingga boleh digunakan dalam masakan.

Namun sodium bukanlah unsur yang ditakuti ketika pengambilan MSG. Yang ditakuti oleh kebanyakkan orang adalah Unsur Glutamate di dalam MSG tersebut. Dikatakan Glutamate merupakan penyebab kepada kanser, excitoxin, ‘Chinese Restraurant Syndrome dan juga pelbagai lagi kesan buruk

Apabila MSG wujud dalam keadaan pepejal, kita akan panggil ia sebagai Monosodium Glutamate. Apabila ia dilarutkan di dalam air, ikatan ion diantara unsur sodium dan glutamate akan diputuskan menjadi ion Sodium dan ion glutamate yang bergerak bebas di dalam air.

Ion Glutamate inilah yang akan bertindak pada tapak receptor Glutamic di tunas rasa lidah. Ia akan memberikan satu rasa yang disebut sebagai Umami. Ia menguatkan rasa berlemak dan daging membuatkan makanan terasa lebih sedap.

Selain daripada itu, Glutamate juga merupakan salah satu ‘non-essential Amino Acid’ iaitu asid amino yang tidak diperlukan oleh badan sebab badan sendiri boleh menghasilkannya.

Di dalam badan manusia, Glutamate banyak digunakan untuk membuat protein. Bukan itu sahaja, ia juga merupakan komponen utama yang digunakan untuk menghantar maklumat di dalam sistem saraf manusia.

Nak cakap glutamate tu tak penting dan mendatangkan 100% mudarat kepada manusia pun tak boleh. Sebab glutamate itu sendiri di hasilkan dalam badan kita dan digunakan pada bahagian terutamanya sistem saraf.

Kita ada banyak sumber lain untuk glutamate seperti daging, sumber tenusu, ikan, tomato, rumpai lawat dan pelbagai lagi. Jika anda bimbang untuk menggunakan MSG anda juga boleh menggunakan bahan-bahan ini untuk memberi rasa Umami pada masakan anda.

Selain daripada itu, hanya nak bawa satu pemikiran bahawa glutamate yang natural adalah sama bentuknya dengan glutamate yang dibuat di dalam makmal. Jika anda tidak risau memakan makanan seperti ini, anda juga perlu kurang risau apa bila memakan makanan yang mempunyai MSG kerana struktur kimianya masih sama dan selalunya kepekatan yang digunakan adalah sangat sedikit.

Sumber glutamate di dalam makanan

Sebelum ini sudah ada beberapa kajian yang dibuat menunjukkan pengambilan diet yang berasaskan glutamate ataupun MSG itu sendiri tidak akan meningkatkan kepekatan glutamate di dalam darah.

Ini menunjukkan bahawa kadar penyerapan Glutamate ke dalam salur darah tidak berlaku secara efisien. Bahkan glutamate itu sendiri digunakan oleh sel yang melapisi saluran usus bagi penghasilan tenaga.

Boleh kita buat kesimpulan, bahawa kebanyakkan ion glutamate yang kita ambil daripada protein mahupun MSG akan diuraikan dibahagian usus sebelum sempat ia masuk ke dalam saluran darah

Tiada kajian yang menunjukkan bahawa MSG penyebab kepada kanser. Ada yang mengatakan bahawa adanya kajian daripada Dr Shozo Takayama pada 25 Oktober 1983 yang menunjukkan ia boleh menyebabkan kanser pada tikus. Tetapi malangnya kami tidak ditemui journal berkenaan kajian perkara tersebut. Dan banyak drpd berita ini lebih kepada khabar angin

2. Chinese Restaurant Syndorme

Selepas pengeluaran produk ini, ramai daripada pengguna mengadu sakit kepala, sakit leher, sakit dada, susah nak bernafas dan pelbagai simptom lagi dan semua ini dikaitkan dengan MSG.

Tetapi kajian yang terbaru menggunakan ‘method’ dan ‘procedure’ yang betul menunjukkan MSG tidak lagi terbukti menyebabkan semua perkara tersebut.

Penjelasan berkenaan kesan sampingan MSG secara ringkas

Jika anda ingin menggunakan MSG tidak salah. Jika anda tidak menggunakan MSG pun tidak salah. Tetapi komplikasi terhadap pengambilan MSG masih belum lagi terbukti dan menyalahkan MSG tanpa menggunakan ilmu sains yang betul adalah sesuatu yang salah.

Ini kerana kita akan mewujudkan satu komuniti masyarakat yang terima bulat-bulat benda yang salah di dalam laman media sosial.

Terpulang untuk guna. Di rumah saya, saya tak guna MSG. Tapi kalau saya makan di restoran luar, saya tahu mesti mereka akan guna MSG dan saya masih akan makan makanan yang mereka masak.

Artikel Mitos yang Lain

Walker R, Lupien JR. The safety evaluation of monosodium glutamate. J Nutr. 2000 Apr;130(4S Suppl):1049S-52S. doi: 10.1093/jn/130.4.1049S. PMID: 10736380.Freeman M. Reconsidering the effects of monosodium glutamate: a literature review. J Am Acad Nurse Pract. 2006 Oct;18(10):482-6. doi: 10.1111/j.1745-7599.2006.00160.x. PMID: 16999713.Burrin DG, Janeczko MJ, Stoll B. Emerging aspects of dietary glutamate metabolism in the developing gut. Asia Pac J Clin Nutr. 2008;17 Suppl 1:368-71. PMID: 18296381.


Lumpuh sebab ambil air tulang belakang. Betul ke??

“Emak, kenapa abang lumpuh daripada kecik ye?”, Tanya Ali kepada Emaknya

“Dulu waktu abang kau masih kecil, dia demam tinggi. Doktor pun ambil air tulang belakangnya. Lepas dia ambil air tulang belakang tulah dia mula lumpuh”, jelas ibunya.

Perbincangan ini selalu kita dengari. Tetapi adakah benar pengambilan air tulang belakang menyebabkan kelumpuhan?

Ramai di kalangan rakyat Malaysia yang takut apabila doktor ingin mengambil air daripada tulang belakang. Pelbagai stigma yang akan keluar daripada fikiran mereka.

Kebanyakkannya akan menolak prosedur tersebut kerana mereka menganggap pengambilan air tulang belakang akan menyebabkan kelumpuhan, keadaan pesakit menjadi semakin teruk dan pelbagai lagi. Pendek kata, mereka merasakan prosedur ini berisiko tinggi.

Kami ada beberapa perkara yg ingin dinyatakan agar pandangan anda berubah:

1. Apakah Itu pengambilan air tulang belakang?

Prosedur pengambilan air tulang belakang ini dipanggil sebagai Lumbar puncture’ dan ia merupakan salah satu prosedur yang sangat selamat

2. Kenapa ambil air tulang belakang Selamat?

Sebenarnya ia ada kaitan dengan struktur tulang belakang(vertebral bone) dan juga saraf tunjang(Spinal cord).

Tempat yang dicucuk untuk mengambil air tulang belakang merupakan ruang yang hanya mengandungi air tulang belakang(Cerebrospinal fluid) dan juga saraf periferi yang kecil dan terapung di dalam air tulang belakang. Tiada saraf tunjang pada ruang tersebut.

Saraf tunjang berakhir pada tulang lumbar nombor 1(L1). Manakala, jarum untuk pengambilan air tulang belakang pula dicucuk pada tulang lumbar nombor 4(L4).

Ini kerana hujung saraf tunjang hanya berakhir pada tulang belakang jenis Lumbar nombor satu. Tetapi kita mengambil air tulang belakang di antara tulang lumbar nombor 3 dan 4 iaitu lebih rendah daripada tulang lumbar nombor 1.

Oleh itu, prosedur itu tidak akan mencederakan saraf tunjang dan sangat jarang(extremely rare) untuk terkena saraf periferi yang terapung di dalam air tersebut.

Tulang belakang terbahagi kepada beberapa jenis. Bermula daripada bahagian atas iaitu Cervical, diikuti dengan thoracic, lumbar, sacral dan berakhir dengan coccyx dibahagian bawah sekali. Saraf tunjang berakhir pada tulang lumbar nombor 1

3. Apa yang menyebabkan kelumpuhan?

Pengambilan air tulang belakang adalah salah satu cara untuk mengetahui punca penyakit yang pesakit alami. Ini akan membantu perawat kesihatan untuk memberi rawatan yang tepat kepada pesakit.

Penyakit yang selalu doktor ingin diagnos dalam pengambilan air tulang belakang adalah MENINGTIS. Iaitu jangkitan kuman pada selaput otak.

Kelumpuhan yang selalu dialami oleh seseorang pesakit bukan lah disebabkan prosedur pengambilan air tulang belakang. Ini kerana saraf yang berada di situ hanya mengawal sedikit sahaja pergerakan kaki. Yang menyebabkan kelumpuhan itu adalah disebabkan jangkitan kuman pada bahagian otak itu sendiri.

Kuman itu akan merosakkan bahagian otak yang mengawal pergerakkan kaki dan tangan menyebabkan pesakit mengalami kelumpuhan pada bahagian tersebut(Kaki dan tangan)

4. Komplikasi yang selalu dialami

Selalunya pesakit yg menjalani prosedur ini boleh mengalami sakit kepala yang dipanggil sebagai ‘post spinal headache. Keadaan ini adalah sesuatu yang tidak berbahaya dan akan hilang dengan sendirinya selepas beberapa hari. Selalunya pesakit dinasihatkan untuk mengambil air dalam kuantiti yang mencukupi sahaja. Jika teruk pemberian ubat tahan sakit boleh membantu

Prosedur ini bukanlah sesuatu prosedur yang berbahaya ataupun menyebabkan kelumpuhan. Malah, prosedur ini mampu memberi diagnosa yang tepat berkenaan punca penyakit yang pesakit sedang hadapi.

Ini penting kerana setiap jenis penyakit ataupun kuman mempunyai cara rawatan ataupun ubat-ubatan yang berbeza. Jika diagnosis yang tepat tidak diketahui, selalunya doktor akan merawat secara rambang sahaja berdasarkan simptom yang ada.

Artikel Mitos yang Lain


Walaupun anda tidak merokok dihadapan Isteri dan Anak, anda masih meracuni mereka

Merokok membahayakan kesihatan, bukan sahaja kepada perokok, malah kepada mereka yang tidak merokok. Selama ini, kita biasa mendengar tentang perokok aktif dan perokok pasif. Sebagai makluman semua, mari kita imbas kembali istilah berikut :◾Perokok aktif : Perokok yang menghisap rokok secara langsung.◾Perokok pasif : Mereka yang menghidu asap rokok daripada rokok yang sedang menyala, DAN juga daripada asap yang dihembuskan oleh perokok aktif.

Bagaimana pula dengan “Third-hand smoker (THS)” atau “Perokok Ketiga” ?Ini mungkin istilah baru bagi kebanyakkan kita.Secara ringkas, perokok ketiga bermaksud individu yang menghisap ‘Asap ketiga’.

‘Asap ketiga’ merujuk kepada sisa-sisa partikel daripada pembakaran rokok seperti tar, formaldehyde, ammonia, nikotin, karbon monoksida, arsenik dan sebagainya [Gambar 1].

Gambar 1: Kandungan RACUN dalam sebatang rokok (Sumber : Google Image)

Nikotin merupakan partikel yang melekit dan mudah melekat pada langsir, sofa, karpet, dinding dan siling. Apabila bahan-bahan ini bertindak balas dengan udara atau bahan kimia lain yang terdapat dalam ruangan itu, ia boleh dibebaskan kembali ke persekitaran lalu disedut oleh individu yang berada di dalam ruang tersebut.

‘Asap ketiga’ juga boleh melekat pada rambut, pakaian dan kulit seseorang. Ia bukan hanya menyebabkan bau asap pada pakaian kita. Lebih berbahaya lagi, ia adalah sumber racun terhadap tubuh kita dan orang lain yang bakal kita temui.

‘Asap ketiga’ dapat melekat selama berhari-hari pada permukaan benda-benda tersebut, sungguhpun ruang tersebut telah dibersihkan atau dianginkan dengan membuka kipas atau jendela. Terdapat beberapa kajian mengenai berapa lamakah ‘asap ketiga’ berada dalam sesuatu ruang:

Walaupun setelah ENAM BULAN berhenti merokok, rumah para perokok tegar masih mempunyai partikel-partikel beracun daripada asap rokok [3]. ‘Asap ketiga’ masih terdapat pada rumah yang pernah didiami oleh perokok walaupun rumah tersebut telah dibiarkan kosong untuk DUA BULAN dan telah dibersihkan. [4]

Mereka menyedut lebih banyak toksin dalam asap yang terbebas daripada pembakaran rokok. Di dalam kebanyakkan rokok, terdapat penapis yang menghalang perokok aktif daripada menyedut toksin tertentu.Mereka menyedut asap sisa pembakaran hujung rokok yang mempunyai kandungan agen penyebab kanser (carcinogens) yang lebih tinggi.Asap rokok yang dihembus oleh perokok aktif mempunyai partikel yang lebih halus daripada yang terkandung dalam asap rokok yang disedut oleh perokok aktif. Partikel halus ini lebih mudah diserap ke dalam paru-paru, permukaan kulit dan salur darah.

Risiko kepada kesihatan bagi Perokok Ketiga adalah sama seperti perokok tegar. Risiko kesihatan ini diringkaskan dalam gambar “Tubuh seorang perokok” [Gambar 2].

Gambar 2 : Kesan MUDHARAT rokok kepada kesihatan ( Sumber : Kementerian Kesihatan Malaysia)

Sesuatu yang ingin ditegaskan di sini ialah bahaya yang bakal dihadapi oleh KANAK-KANAK akibat menghidu ‘asap ketiga’ ini. Antara masalah kesihatan yang boleh dihidapi oleh kanak-kanak adalah seperti : Penyakit paru-paru, jangkitan telinga, kematian mengejut pada bayi (SIDS), masalah pembelajaran, alahan dan kanser (leukimia, kanser kalenjar, kanser paru-paru) [Gambar 3].

Sistem pernafasan dan sistem imuniti mereka belum matang sepenuhnya.Kanak-kanak kecil lebih berkemungkinan untuk menyedut, menelan dan menyerap melalui kulit sisa-sisa partikel beracun ini semasa mereka meniarap, merangkak atau memasukkan tangan ke dalam mulut. Mereka tidak dapat membuat pilihan atau menyuarakan keengganan mereka untuk tidak berada di kawasan yang tercemar dengan asap rokok atau menolak untuk berada dengan individu yang merokok / dicemari asap rokok. Lebih malang lagi jika individu yang merokok itu adalah ibu bapa atau penjaga mereka sendiri.

Terdapat individu yang merokok dalam rumah yang kita diami atau di dalam kenderaan yang kita naiki. Bilik-bilik hotel yang kita duduki pernah dicemari dengan asap rokok daripada penghuni sebelum ini. Kenderaan-kenderaan awam / sewa yang telah dicemari dengan asap rokok.Ruang-ruang awam yang tidak menyekat aktiviti merokok di kalangan pengunjungnya.

Kini, para barisan admin di RoS amat berharap anda semua telah menyedari tentang potensi untuk kita semua menjadi “Perokok Ketiga” dan kesan mudharat dari “Asap Ketiga” . Sama ada secara sedar atau tidak, KITA SEMUA TELAH DAN SEDANG DIRACUNI dengan asap rokok.

Antara langkah-langkah yang perlu diambil untuk memelihara diri anda dan keluarga daripada menjadi MANGSA sebagai Perokok Ketiga :a) Tidak membenarkan sesiapa merokok di rumah / dalam kenderaan anda walaupun tingkap dibuka.b) Memastikan sekolah dan pusat asuhan anak-anak adalah kawasan bebas dari asap rokok.c) Hanya pergi ke restoran dan kawasan awam yang melarang merokok di tempat awam.d) Mendidik anak-anak untuk menjauhkan diri daripada orang yang sedang merokok.e) Menegur individu yang merokok di tempat awam / di kawasan larangan merokok dengan berhemah – Ini kerap berlaku di kedai-kedai makan / kenduri-kendara — Lepas kenyang, terus menyalakan rokok tanpa mengambil kira kehadiran orang lain di sekeliling mereka .

Dan yang paling utama, jika anda seorang perokok, BERHENTILAH MEROKOK ! Demi kesihatan anda, demi kesihatan keluarga anda !

Ingatlah !!Anda tetap MERACUNI keluarga anda walaupun :

Anda merokok di luar rumah atau jauh dari keluarga dan anak-anak anda.Anda membuka tingkap kereta semasa merokok di dalam kereta.Anda menghisap rokok yang paling mahal dengan filter yang paling canggih.Anda menggunakan hand-sanitizer sebelum menyentuh anak-anak anda. Kerana asap rokok masih boleh melekat pada perkakas rumah, dashboard, kusyen kenderaan, pakaian dan diri anda.

Sedarlah,Keluarga anda perlukan anda !Keluarga anda perlukan udara yang bebas dari diracuni oleh asap rokok !

Rujukan:1. Hang, B., Sarker, A. H., Havel, C., Saha, S., Hazra, T. K., Schick, S., … & Sleiman, M. (2013). Thirdhand smoke causes DNA damage in human cells. Mutagenesis, 28(4), 381-391.2. Matt, G. E., Quintana, P. J., Destaillats, H., Gundel, L. A., Sleiman, M., Singer, B. C., … & Talbot, P. (2011). Thirdhand tobacco smoke: emerging evidence and arguments for a multidisciplinary research agenda. Environmental health perspectives, 119(9), 1218.3. Matt, G. E., Quintana, P. J., Zakarian, J. M., Hoh, E., Hovell, M. F., Mahabee-Gittens, M., … & Myers, M. G. (2016). When smokers quit: exposure to nicotine and carcinogens persists from thirdhand smoke pollution. Tobacco Control, tobaccocontrol-2016.4. Matt, G. E., Quintana, P. J., Zakarian, J. M., Fortmann, A. L., Chatfield, D. A., Hoh, E., … & Hovell, M. F. (2010). When smokers move out and non-smokers move in: residential thirdhand smoke pollution and exposure. Tobacco control, tc-2010.5. Burton, A. (2011). Does the smoke ever really clear? Thirdhand smoke exposure raises new concerns. Environ Health Perspect, 119(2), A70-74.6. Sleiman, M., Gundel, L. A., Pankow, J. F., Jacob, P., Singer, B. C., & Destaillats, H. (2010). Formation of carcinogens indoors by surface-mediated reactions of nicotine with nitrous acid, leading to potential thirdhand smoke hazards. Proceedings of the National Academy of Sciences, 107(15), 6576-6581.


Apa itu Mekanik Kuantum secara ringkas?

Seringkali istilah Kuantum disalah ertikan oleh orang ramai termasuk penjual barangan sains palsu. Orang yang sibuk jaja dan jual sains palsu yang disulami istilah kuantum sebenarnya tidak faham langsung pun apa maksud kuantum itu sendiri.

Baiklah, admin nak rungkai istilah mekanik kuantum dan bagaimana mengenali barang sains palsu yang disulami istilah kuantum.

Mekanik kuantum adalah deskripsi matematik yang membincangkan teori dan keputusan eksperimen fizik yang merungkai perihal bahan di peringkat atom dan sub-atom seperi interaksi dan pergerakan. Makna kata yang lain, mekanik kuantum adalah matematik yang menjelaskan teori dunia yang sangat kecil. Fizik klasik pula adalah untuk menerangkan fizik harian.

Admin ulangi semula, deskripsi matematik ya. Deskripsi matematik.

Mekanik kuantum diperlukan untuk memahami fenomena yang tidak boleh dijelaskan melalui teori fizik klasik yang digunakan dalam kehidupan seharian.

Sebagai contoh, di dalam fizik harian atau klasik. Tiada objek berjisim yang boleh menembus dinding yang lebih kurang tenaganya. Atau bahasa mudahnya, kita tidak boleh menembusi dinding konkrit atau kayu.

Tetapi dalam fizik kuantum, elektron boleh menembusi dinding. Malah, elektron boleh berada di dua tempat dalam satu masa.

Jadi, kita perlu tekankan disini. Fizik klasik dan Fizik kuantum adalah dunia yang berbeza daripada segi saiz.

Namun, admin nak tekankan disini. Sekiranya kita mempelajari kuantum mekanik secara formal. Kita akan mendapati bahawa kuantum mekanik lebih kepada struktur matematik yang menjelaskan fenomena tersebut.

Sekiranya penjual barangan bersulamkan fizik kuantum, mereka sepatutnya boleh merungkai matematik di sebalik fenomena kuantum yang diperkatakan. Sebagai contoh, mereka perlu mengetahui Del Operator, Psi, wavefunction, h-bar, Hamilton Operator, imaginary unit, dan berbagai lagi.

Cuba minta mereka explain dulu benda ni, baru kau boleh suruh dia explain barang tu.

Antara contoh barangan sains palsu yang dikaitkan dengan fenomena kuantum ini adalah seperti berikut.

1. Air menyimpan memori gelombang kesihatan: Mereka mengagungkan rumus E=mc^2=hf. Sedangkan m, mass dalam rumus E=mc^2 adalah untuk rest mass. hf pula adalah untuk gelombang yang sentiasa bergerak. Jadi amat kontradik utuk menyamakannya.

* – E adalah energy, h adalah plank constant, dan f adalah frequency, c adalah kelajuan cahaya.* – ^2 disini bermaksud kuasa dua.

Malah, rumus asal untuk E=mc^2 adalah E^2 = (pc)^2 + (mc^2)^2 . Sekiranya jasad yang tidak berjisim, maka yang bahagian mc^2 menjadi 0 dan teruskan kepada E=pc.

* – p adalah momentum,

2. Gelang kuantum yang menyihatkan: Setakat ini, sebagai ahli sains fizik, tiada lagi aplikasi kuantum yang melibatkan gelang tersebut dan menyihatkan badan. Malah, gelang tersebut dikatakan mempunyai gelombang magnetik yang tinggi supaya menyusun darah.

Kajian menunjukkan walaupun magnetik sekuat 1T, masih tidak mampu mempengaruhi aliran darah [1].

Jadi, kenyataan yang didakwa adalah tidak benar.

Tiada lagi teknologi yang mampu memformat DNA. Sekiranya anda format DNA anda, anda bukan lagi manusia.

4. Quantum Vision yang mampu membaik pulih mata: Caranya, cuma pakai cermin mata yang belubang-lubang, maka penglihatan akan lebih jelas.

Ini tidak benar. Kerana kesan cermin mata tersebut adalah sementara dan tidak akan kekal setelah membuka cermin mata tersebut. Cermin mata tersebut cuma “memfokuskan” cahaya tertentu yang diterima untuk kelihatan lebih jitu/terang.

Malah, istilah kuantum yang dikaitkan pun tidak benar. Setakat ini, memang ada cabang dalam quantum biology yang berkait rapat dengan visual phototransduction. Tetapi ianya lebih kepada pengkajian bagaimana chromophore absorb photon dan melalui proses photoisomerization. Quantum-biology disini menjelaskan, terdapat kemungkinan terdapat quantum effects dalam membentuk gound state and excited state potentials. Dan tiada kena mengena dengan menyihatkan mata.

5. Alat jimat elektrik.:

Ini pun sudah banyak kali dirungkai oleh page pseudoscience watch, Say no to MLM, dan individu tertentu.

Setakat sini admin saja admin tulis. Lain kali admin -M- akan buat siri memahami kuantum mekanik untuk orang awam. Admin -M- akan cuba laraskan bahasa yang mudah difahami dan tidak mencampurkan rumus. Maaf admin tidak menjelaskan beberapa term di atas secara khusus. Kalau tak faham term tu, usaha sikit untuk google dan baca deskripsinya.

Kalau admin ada free time. Admin balas.

Rujukan:[1] Polk, Charles; Elliot Postow (1996). Handbook of Biological Effects of Electromagnetic Fields. CRC Press. p.161.


JANGAN MAIN HUJAN …. NANTI DEMAM !!! BETUL KE?

Musim hujan tiba lagi. Pasti kita teringat kata orang-orang tua :

Jangan main hujan , nanti demam !!!

Benarkah terkena air hujan akan menyebabkan kita demam? Semestinya wujud hubungkait antara cuaca sejuk dengan demam, tetapi bukan secara langsung. Seseorang itu perlu dijangkiti kuman terlebih dahulu untuk menunjukkan gejala sesuatu penyakit.

Demam adalah keadaan peningkatan suhu badan daripada suhu normal 36 – 37oC. Peningkatan suhu badan adalah salah satu daripada cara sistem pertahanan badan menentang jangkitan kuman. Walaubagaimanapun, dalam keadaan tertentu seperti kuman yang terlalu kuat (virulent), suhu badan akan naik terlalu tinggi dan boleh menyebabkan komplikasi.

Apabila badan terkena hujan, suhu badan akan menurun sedikit. Jika keadan pakaian seseorang itu basah lencun dan terdedah dalam tempoh yang lama di bawah hujan lebat, suhu badan akan turun lebih rendah hingga boleh menyebabkan hipotermia.

Hipotermia akan menyebabkan gangguan kepada fungsi tubuh, termasuk terhadap sistem pertahanan badan. Kuman-kuman yang sudah sedia ada di dalam badan akan meneruskan serangan terhadap sistem pertahanan badan dan seterusnya mengakibatkan peningkatan suhu badan (demam).

Selain itu, semasa suhu badan menurun, salur darah akan mengecut untuk mengelakkan kehilangan haba daripada badan dan memastikan suhu badan kembali ke tahap normal. Pengecutan salur darah di bahagian hidung dan saluran pernafasan akan menyebabkan hidung tidak dapat menapis kuman dengan efisyen. Lendir di dalam salur pernafasan juga tidak dapat mengalir dengan lancar dan menganggu proses penyingkiran kuman dari sistem pernafasan.

Inilah yang sebenarnya menyumbang kepada demam.Hujan adalah rahmat, bukan penyebab penyakit .

Admin : Nigella sativaCredit gambar : Google image


MUNTAH DARAH : Adakah ia disebabkan oleh SANTAU ??

Dalam bidang perubatan, ‘muntah darah’ atau hematemesis adalah suatu keadaan yang disebabkan pendarahan pada bahagian salur pencernaan di bahagian atas iaitu mulut, esofagus, perut dan duodenum (bahagian atas usus kecil).

Darah yang keluar melalui muntah mempunyai beberapa warna:

a) Darah merah (fresh blood):Darah yang keluar adalah cair dan berwarna merah pekat. Ini menunjukkan keadaan seseorang itu amat kritikal ! Jumlah darah yang keluar bergantung kepada bahagian yang mengalami pendarahan. Segera dapatkan rawatan kecemasan di hospital.

b) Darah kehitaman (coffee ground blood):Ini menandakan terdapat luka di dalam salur pencernaan yang telah berlaku untuk beberapa ketika. Darah tersebut telah bercampur dengan asid di dalam salur pencernaan dan menyebabkan darah bertukar menjadi warna kehitaman. Keadaan ini tidak boleh dibiarkan kerana ia boleh menyebabkan penyakit menjadi lebih kritikal.

Punca-punca muntah darah :

1) Darah dalam muntah ada kalanya boleh disebabkan oleh darah yang ditelan, seperti dari pendarahan di dalam mulut, pendarahan hidung, atau batuk kuat.

2) Ulser Perut (Peptic ulcer) :Luka pada lapisan dinding salur pencernaan boleh menyebabkan pendarahan. Luka boleh berlaku pada bahagian dinding perut atau bahagian atas usus kecil (duodenal ulcer).

Saluran pencernaan kita merembeskan asid. Asid yang berlebihan akan menghakis dinding saluran pencernaan dan menyebabkan ulser. Sistem pertahanan badan yang lemah juga boleh memudahkan asid menghakis bahagian salur pencernaan. Ini boleh berlaku di kalangan perokok dan mereka yang kerap mengalami stress berlebihan.

Antara penyebab ulser perut adalah seperti berikut:a) Ulser perut kebiasaannya disebabkan oleh Bakteria helicobacter pylori. Dianggarkan 70 hingga 90 peratus pesakit ulser mempunyai bakteria ini. Bakteria ini mengeluarkan beberapa bahan toksin seperti ammonia, protease dan cytotoxin yang melukakan lapisan dalaman perut.

b) Ulser perut juga boleh disebabkan oleh kesan jangka panjang pengambilan ubat tahan sakit (Non-steroidal anti-inflammatory drugs, NSAIDS). Ubatan ini biasanya diambil untuk merawat masalah sakit sendi (osteoarthritis, gout) dan sakit tulang. Risiko pendarahan akibat pengambilan ubatan ini akan meningkat jika :

Pesakit berusia lebih 60 tahun.Ubatan diambil untuk jangka masa panjang.Terdapat juga kombinasi rawatan menggunakan steroid untuk merawat penyakit yang lain.

c) Merokok : Tabiat merokok akan meningkatkan risiko mengalami ulser perut sebanyak dua kali ganda. Toksin pada rokok menyebabkan sistem imuniti pada bahagian lapisan perut menjadi lemah. Ini memudahkan asid untuk menghakis lapisan saluran percernaan.

d) Stress : Tekanan yang berlebihan dan berterusan boleh merendahkan sistem imuniti tubuh.

e) Penyakit kronik: Penyakit paru-paru yang kronik, cystic fibrosis, sirosis hepar dan kegagalan buah pinggang boleh menyebabkan muntah darah.

Antara punca-punca lain penyebab muntah darah adalah seperti radang pada saluran esofagus, kanser perut dan esophageal varices.

Dalam apa jua keadaan, fenomena muntah darah tidak boleh dipandang mudah. Ia tidak wajar hanya dianggap sebagai SANTAU.

Dalam kebanyakkan agama, memang jelas dinyatakan tentang kewujudan alam ghaib. Tidak dapat dinafikan tentang kewujudan ilmu sihir dan kesan mudharat kepada orang yang disihir. Dalam agama Islam sendiri, sihir jelas diceritakan di dalam AlQuran telah berlaku pada zaman Nabi Musa.

Dalam banyak keadaan, gejala yang dialami akibat disihir saling tidak tumpah seperti gejala penyakit klinikal. Oleh yang demikian, adalah penting untuk mendapatkan khidmat rawatan doktor profesional bagi memperolehi diagnosis dan rawatan yang sewajarnya bagi keadaan yang dialami oleh seseorang pesakit itu. Pada masa yang sama, jika perlu, tidak salah untuk mendapatkan khidmat rawatan alternatif. Tetapi, jangan sesekali mengabaikan pelan rawatan yang telah diatur oleh pihak doktor.

Pics credit google image

Rujukan :1. Lanas, Á., Carrera-Lasfuentes, P., Arguedas, Y., García, S., Bujanda, L., Calvet, X., … & Sostres, C. (2015). Risk of upper and lower gastrointestinal bleeding in patients taking nonsteroidal anti-inflammatory drugs, antiplatelet agents, or anticoagulants. Clinical Gastroenterology and Hepatology, 13(5), 906-912.2. Feinman, M., & Haut, E. R. (2014). Upper gastrointestinal bleeding. Surgical Clinics of North America, 94(1), 43-53.3. Tielleman, T., Bujanda, D., & Cryer, B. (2015). Epidemiology and risk factors for upper gastrointestinal bleeding. Gastrointestinal Endoscopy Clinics of North America, 25(3), 415-428.


Buat Rawatan ALTERNATIF untuk kanser. Akhirnya, terdampar di hospital juga

Anak seorang pesakit menangis teresak-esak sebelah tubuh bapanya yang sudah terbujur kaku.

Seorang pesakit berumur lebih kurang 65 tahun datang ke jabatan kecemasan disebabkan sesak nafas. Anaknya pun ikut sekali bersama ayahnya.

“Ayah saya ni sebenarnya ada kanser usus“, anaknya berkata dengan nada yang lemah

“Dah berapa lama?”, aku bertanya

“Dia kena kanser dah 2 tahun. Puas saya pujuk untuk buat rawatan hospital. Tapi bapa masih degil. Tetap percaya dengan rawatan ‘alternatif’nya itu. Segala macam produk dia ambil. Daripada jus durian belandanya, teh reramanya, stokin Far infrarednya dan berbagai lagi. Dah sesak nafas macam ni baru dia sendiri minta ke hospital”, Jelas anaknya dengan panjang lebar

Aku mengangguk tanda faham. Terbit perasaan geram kepada sikap penjual produk-produk tersebut

Ini bukanlah kali pertama pesakit kanser datang dalam keadaan teruk kerana menolak rawatan hospital.

Sebelum ni pun aku pernah lihat ibu yang baru sahaja berumur 30 tahun kena kanser payu dara dan menolak rawatan hospital. Katanya nak buat rawatan ‘alternatif’.

Akhirnya, datang balik ke hospital disebabkan meracau dan sawan. Kerana kanser telah merebak ke otak dan merosakkan fungsinya

Anak-anaknya yang masih kecil menangis meraung-raung ketika ibu itu pergi buat selamanya.

Aku terfikir bagaimana nasib anak-anaknya yang masih kecil.Siapakah yang akan menjaganya?Adakah mereka sudah cukup kasih sayang daripada seorang ibu ketika ibu itu masih hiduo?Cukupkan kasih sayang itu hanya diberikan oleh seorang bapa?Adakah anak-anak itu akan membesarkan dengan akhlak dan adab yang baik?

Sebab itu aku membenci mereka yang mengatakan produk mereka boleh sembuhkan kanser.

Bukan benci individu tersebut. Benci perangai mereka yang tidak beretika.Benci kepada bagaimana mereka mengambil kesempatan daripada orang-orang yang terdesak macam ini.Benci kepada perkataan mereka yang memfitnah perubatan moden.

Akhirnya pesakit seperti ini akan datang balik ke hospital dalam keadaan yang teruk.

Penjual produk terus kaya. Orang teranaiya mati begitu sahaja

Aku terhenti daripada lamunan apabila juru x ray datang. X-ray dada diambil dan kelihatan dua belah paru-paru pakcik tersebut diperuhi dengan cecair. Keadaan ini dinamakan sebagai Pleural effusion.

Sah. Aku dah jangka yang kanser itu sudah merebak ke dalam paru-paru. Mesin yang membaca kepekatan oksigen dalam darah pun menunjukkan bacaan 80% sahaja. Apabila topeng oksigen diberikan, oksigen dalam badan hanya naik sampai 93%. Bacaan yang normal adalah lebih daripada 94%.

Bacaan fungsi buah pinggang pulak sudah menjadi tidak normal. Dengan jumlah Urea dan creatinine yang tinggi menunjukkan pesakit juga sudah mengalami kegagalan buah pinggang yang teruk.

Bacaan potassium dalam darah pula tinggi mengunungkan. Sangat tinggi sehingga boleh menyebabkan jantung berhenti berdenyut.

Electrocardiogram(ECG) pula menunjukkan Gelombang T yang tinggi(tall tanted T wave) yang merupakan salah satu menifestasi kepekatan potassium yang tinggi di dalam darah. Bila-bila masa sahaja jantung pakcik ini boleh berdegup dengan tidak normal dan berhenti serta merta

Keadaan pakcik yang kritikal ini diterangkan kepada anaknya. Anaknya faham bahawa rawatan sekarang lebih kepada menjaganya sahaja, membuatkan ia selesa bukan menyembuhkannya. Sebab kanser sudah merebak keseluruh badan.

Aku terangkan kepada anak pakcik itu,Air dalam paru-paru itu akan kami keluarkanJumlah bacaan potassium itu boleh diturunkan dengan pemberian campuran ubat dinamakan sebagai ‘lytic cocktail’Sementara waktu ini kami akan beri oksigen supaya oksigen dalam badannya cukupSemua prosedur ini hanya membantu pesakit itu. Tidak menyembuhkan

Dan keputusan terbesar yang aku perlu tanyakan kepada dia adalah,

“Encik nak kami buat Active Resuscitation ataupun tidak kepada ayah encik?”

(Active Resuscitation bermaksud jika seseorang itu berhenti bernafas ataupun denyutan jantung berhenti, perawat kesihatan akan melakukan beberapa prosedur untuk menyelamatkan nyawa pesakit iaitu Cardiopulmonary Resuscitation(CPR), Intubation, pemberian beberapa jenis ubat untuk memulakan denyutan jantung seperti adrenaline, memasukkan pesakit ke dalam Intensive Care Unit(ICU) dan beberapa rawatan lain).

Keputusan ini penting kerana ada ahli keluarga faham bahawa pesakit tidak lagi boleh diselamatkan dan membenarkan pesakit itu pergi dengan tenang.

Ada ahli keluarga yang lain pula mempunyai fikiran yang lain. Mungkin ada yang fikir pesakit tersebut masih boleh diselamatkan dan sebab itu mereka menyuruh doktor cuba untuk menyelamatkannya semampu yang boleh

Aku menerangkan kepada anaknya itu bahawa pesakit tersebut sudah tiada harapan untuk sembuh. Yang kami mampu buat adalah memberi keselesaan kepadanya sahaja. Lambat laun dia akan pergi juga.

Bukan bermaksud kami tidak berbuat apa-apa, tetapi memandangkan keadaan kansernya yang sudah merebak, maka rawatan itu sahaja yang kami boleh berikan.

Anaknya mengangguk tanda faham dan bersetuju untuk tidak melakukan apa-apa intervensi jika ayah yang disayanginya itu berhenti bernafas.

Bersyukur aku kerana anaknya itu faham.

Pesakit yang berkeadaan sebegini bukanlah ditidakkan haknya untuk hidup. Tetapi kita kena meletakkan sesuatu pada tempatnya. ICU merupakan salah satu tempat yang terhad di dalam hospital. Kegunaannya untuk monitor pesakit-pesakit yang berkeadaan teruk.

Jika diberi pilihan dua orang pesakit dan hanya satu sahaja boleh masuk ICU, manakah yang kita akan pilih?Seorang adalah seperti pakcik diatas. Kanser stage terakhir. Tidak dapat disembuhkan lagiSeorang lagi anak muda yang baru sahaja berjinak dalam dunia perkerjaan. Umurnya masih panjang. Tetapi disebabkan kemalangan dia berada di dalam keadaan koma.

Sudah tentu akal kita yang sihat akan memilih untuk menyelamatkan orang muda tersebut.

Dan sebab itu juga kita memberi pilihan kepada ahli keluarga.

Selang beberapa minit selepas itu, denyutan nadinya terhenti sendiri. Pakcik tersebut berhenti bernafas. Lytic cocktail baru sahaja hendak diberikan tetapi tidak sempat.

Kami tidak berbuat apa-apa kerana anaknya itu sudah bersetuju untuk tidak melakukan apa intervensi jika ayahnya berhenti bernafas. Anaknya menangis teresak-esak disebelah ayahnya yang sudah terbujur kaku

Kes ini bukanlah kes pertama yang kami jumpa. Sudah beratus kes yang menolak untuk melakukan rawatan hospital dengan alasan untuk melakukan rawatan alternatif.

Akhir sekali, pesakit meninggal dunia di dalam hospital. Tidak berjumpa balik dengan si penjual yang menjanjikan kesembuhan. Kerana penjual itu pun tidak mampu berbuat apa-apa. Mereka hanya fikirkan untung bulan-bulan. Mencari testimoni hebat-hebat.

Isu yang besar disini adalah bagaimana penjual produk di luar sana yang tidak beretika menjanjikan bulan dan bintang kepada pesakit sedangkan niat mereka hanya untuk mendapatkan keuntungan.

Disamping itu ada yang menghasut pesakit untuk tidak melakukan rawatan di hospital. Kata mereka, doktor akan memberi ubat kemoterapi yang tidak menyembuhkan penyakit mereka. Malah pesakit akan tersiksa hingga mati.

Ini adalah sesuatu yang salah. Setiap rawatan yang diberikan mempunyai keperluan yang tertentu. Kemoterapi pun mempunyai pelbagai jenis. Tidak semua kanser kena kemoterapi. Tidak semua kanser kena buat pembedahan.

Harapan aku adalah supaya masyarakat Malaysia sedar akan perkara ini. Sedar akan penipuan ini.Sedar bahawa banyak kajian yang telah dilakukan untuk merawat kanser ini.Sedar bahawa produk ajaib yang dikatakan dapat sembuhkan kanser diluar sana adalah produk yang tidak dikaji.Malah ada yang memberi kesan sampingan kepada pesakit.Mereka mencipta testimoni untuk melakukan produk mereka

Mungkin ada yang cakap, tak salah mencuba.

Mencuba memang tak salah. Tetapi perbuatan andalah yang akan menyebabkan industri penipuan ini bercambah di dalam masyarakat. Merosakkan mereka yang terdesak untuk mendapatkan rawatan.

Adakah anda ingin bersekongkol dengan mereka?

Tepuk dada tanya iman.


Sains dan Islam: Penciptaan manusia dalam Al-Quran?

Saya mulakan nukilan ini dengan nama tuhan yang maha sempurna. Yang menciptakan manusia dan seluruh alam.

Yang menciptakan matahari, bumi dan bulan bersama-sama ketetapan peredaran mereka.

Yang menyempurnakan manusia dengan sesempurna kejadian dan memberi kita kelebihan akal.Dan kelebihan akal tersebut sepatutnya digunakan untuk mengenali kekuasaan Allah.

Tidak syak lagi kekuasaan Allah hanya mampu dilihat bila kita mengkaji, menguji dan membuktikan perkara tersebut menggunakan ‘method’ yang betul. Dan tidak dapat tidak semua perkara ini memerlukan akal yang sihat

Daripada ciptaan-ciptaan Allah yang begitu banyak sehingga mana kita tidak mampu mengiranya, terdapat satu penciptaan yang mustahak untuk kita perhati dan mengkajinya.

Tidak perlu mengkaji benda yang jauh. Tidak perlu bersangka-sangka itu yahudi dan ini illuminati.

Carilah cermin dan lihatlah di dalam cermin itu apa yang ada di dalamnya” Kami akan perlihatkan kepada mereka tanda-tanda kekuasaan kami di merata tempat DAN PADA DIRI MEREKA SENDIRI, sehingga ia ternyata jelas”(Surah Fussilat: 41:53)

Allah pun pernah bertanya kepada manusia “Dari apakah mereka dijadikan?”(Surah Abasa: 80:18)

Kenyataan-kenyataan ini sepatutnya menimbulkan tanda tanya kepada kita bagaimana seorang manusia itu dicipta dan disempurnakan penciptaannya. Kerana dengan mengenali diri sendiri, kita juga akan kagum dengan kebesaran ilahi.

Teringat saya waktu di sekolah. Guru kita selalu ajar yang manusia itu berasal daripada air mani lelaki dan juga Ovum perempuan. Ketika mana mereka bersenyawa akan terhasillah ‘Zygote’. Sebelum sampai ke rahim, zygote ini akan menjalani proses pembahagian sel yang banyak sehingga menjadi Morula kemudian Blastocyst. Blastocyst pula akan dibenamkan di dalam dinding rahim. Proses yang seterusnya akan menukarkan blastocyst kepada embrio kemudian menjadi fetus.

Itulah apa yang diajar oleh guru kita disekolah dan sepatutnya kita memurnikan lagi ia dengan ayat Al-quran supaya ‘discription’ kejadian tuhan itu sama seperti apa yang diceritakan oleh Allah.

Disini saya ingin memetik ayat 12 – 14 daripada surah Al MukminunDan sesungguhnya Kami telah menciptakan manusia dari pati(yang berasal) dari tanah. Kemudian Kami jadikan ‘pati’ itu (setitis) air benih(Nutfah) pada penetapan yang kukuh. Kemudian Kami ciptakan air benih itu menjadi sebuku darah beku(ALAQAH). Kemudian Kami ciptakan darah beku itu menjadi seketul daging(MUDGHOH). Kami ciptakan dari daging itu tulang, kemudian kami balut tulang-tulang itu dengan daging. Setelah sempurna kejadian itu, Kami bentuk dia menjadi makhluk yang lain sifat keadaannya. Maka nyatalah kelebihan dan Ketinggian Allah sebaik-baik pencipta.

Terdapat juga satu hadis daripada Hadis 40 karangan Imam Nawawi yang meriwayatkan perkara yang sama. Hadis ini berkenaan penciptaan manusia dan juga bila ruh ditiup ke dalam jasad

Menariknya bahasa arab, satu perkataan itu mempunyai pelbagai makna dan maksud. Disebabkan itu, apabila satu-satu ayat diperbincangkan, pelbagai makna yang kita boleh keluarkan daripada ayat-ayat al-quran tersebut. Begitu juga ayat diatas

“Kemudian Kami ciptakan air benih itu menjadi sebuku darah beku(ALAQAH)”(Surah Al mukminun)

Jika kita lihat dalam Mushaf terjemahan al quran yang selalu kita baca, perkataan yang selalu digunakan untuk memberi maksud kepada alaqah adalah DARAH BEKU.

Tetapi adakah maksud ALAQAH itu terberhenti di situ sahaja?

Perkataan Alaqah menurut kamus bahasa arab mempunyai pelbagai maksud. Asal kepada perkataan Alaqah adalah ‘Alaqa'(علق) yang bermaksud sesuatu yang melekat dan tergantung pada sesuatu.

Maksud ‘Alaqah'(علقة) pula adalah lintah yang membesar dengan menyedut darah daripada perumah.Apabila zygote membesar dan menjadi Blastocyst, ia akan dibenamkan ke dalam rahim sama seperti apa yang diceritakan di dalam al-quran.

“Kemudian Kami jadikan ‘pati’ itu (setitis) air benih(Nutfah) pada penetapan yang kukuh”

Disitu lah blastocyst akan membesar menjadi embrio yang ‘discription’ nya sama seperti dalam al-quran iaitu Alaqah.

Embrio pada ketika ini jika kita lihat dibawah kanta pembesar rupa fizikalnya sama seperti LINTAH. Ia melekat dan tergantung pada rahim. Embrio tersebut juga menggunakan darah ibunya untuk tumbesaran sama seperti lintah yang menyedut darah daripada perumahnya

Embrio manusia yang sama seperti lintah(alaqah)

Sangat cantiknya penggunaan perkataan dalam al Quran dimana Dia meletakkan satu perkataan yang benar-benar mengambarkan perkara tersebut.

Maka, nikmat tuhan yang manakah yang kamu dustakan

“Kemudian Kami ciptakan darah beku itu menjadi seketul daging(MUDGHOH)”(Surah Al Mukminun)Dalam Mushaf Al-quran, Mudghoh selalu dimaksudkan sebagai seketul daging. Tetapi sebagai seorang muslim, kita perlu kaji lagi dengan lebih mendalam berkenaan perkataan tersebut.

Perkataan Mudghoh menurut kamus bahasa arab mempunyai pelbagai maksud. Salah satu maksud mudghoh yang menunjukkan begitu telitinya Allah dalam pemilihan perkataan adalah ia juga bermaksud seperti DAGING YANG DIGIGIT.

Setelah menjadi embrio dan di dalam tahapan Alaqah, ‘Somites’ iaitu unjuran-unjuran di bahagian belakang embrio akan mula terbentuk. ‘Somites’ ini pada akhirnya akan menjadi tulang dan juga otot DI bahagian belakang badan kita.

Disebabkan kehadiran ‘Somites’ yang seolah-olah berbentuk manik, ia menyebabkan embrio tersebut seperti daging yang telah digigit. Ia sama maksud seperti perkataan mugdhoh yang kita ceritakan mula-mula tadi.

Gambar di sebelah kiri menunjukkan embrio yang sedang membesar. Gambar disebelah kiri pula merupakan gula getah yang digigit. Kelihatan kedua-dua gambar ini seakan sama. Bermaksud embrio ini seperti daging yang digigit sama maksud kepada perkataan Mudghoh.

PENDAPAT SEORANG AHLI EMBRIOLOGI BERKENAAN AYAT-AYAT AL-QURAN

Professor Emiritus Keith L. Moore merupakan salah seorang saintis yang terhebat dalam bidang anatomi dan embriologi. Dia juga merupakan penulis kepada buku THE DEVELOPING HUMAN yang telah diterjemahkan dalam 8 bahasa.Buku ini tidak asing kepada pelajar perubatan kerana ia merupakan salah satu buku yang wajib mereka pelajari.

Pada tahun 1981, Ketika persidangan perubatan di Dammam, Saudi Arabia, Professor K. Moore berkata: ” Ia menjadi sesuatu yang berharga buat saya untuk menerangkan kenyataan-kenyataan di dalam al-Quran berkenaan perkembangan manusia. Jelas kepada saya bahawa ayat-ayat ini telah diturunkan kepada Muhammad(SAW) daripada TUHAN, kerana hampir kesemua pengetahuan(daripada dalam Al-Quran) adalah benar dan ia tidak diketahui sampailah pada abad ini. Ini menunjukkan bahawa Muhammad(SAW) semestinya utusan tuhan.

Bagaimanakah seorang yang bernama Muhammad SAW boleh mengetahui sesuatu pada ketika tiada lagi teknologi yang dapat melihat perkara tersebut.

Bagaimanakah seorang yang BUTA HURUF seperti Nabi Muhammad (SAW) mampu memperolehi ilmu yang hanya terbukti pada beberapa abad ini sahaja.

Tidak dapat tidak ini merupakan salah satu pembuktian bahawa Al-Quran bukanlah cerita-cerita yang diada-adakan. Ia adalah Kalam Allah yang maha hebat. Yang menciptakan manusia dan juga makhluk sekalian alam.

Sumber:Human Development As Describe in The Qur’an dan Sunnah, Correlation with Modern Embryology. Abdul Majeed A. Zindani, Keith L. Moore and others.


ADA KAITAN TAK ANTARA ISTERI KEGUGURAN DAN SUAMI HISAP ROKOK?

“Doktor, kenapa isteri saya selalu keguguran? Ini dah kali ketiga dia gugur. Dia tak subur ke?”

Isterinya memincingkan mata tanpa berkata apa-apa

Aku melihat semua keputusan darah isteri dia yang semuanya kelihatan normal. Scan pun menunjukkan keadaan uterus yang normal.

Sepatutnya tiada masalah bagi dia meneruskan kandungannya.

Pandangan aku terhenti bila melihat kuku suaminya yg kelihatan kekuningan.

“Encik merokok ke?” tanya aku

Lelaki tersebut tersentak sedikit ketika aku menyoal perkara tersebut.

“Ya, saya merokok doktor”, lelaki itu mengaku.

Maka aku pun berceramah panjang tentang keburukan merokok sehingga telinganya kemerahan. Aku menambah lagi point dalam ceramah aku, salah satu keburukan merokok adalah ia menjadi penyebab kepada keguguran.

Dengar je penyebab keguguran, isterinya memincingkan matanya lagi tanpa berkata apa-apa. Seolah-olah seperti Singa betina yang dalam kelaparan.

Saya menasihati lelaki tersebut untuk berhenti merokok kerana ia boleh menjadi salah satu penyebab kenapa isterinya selalu keguguran

Setelah 10 bulan, saya berjumpa balik pasangan tersebut dgn anaknya yg baru lahir. Dalam hati aku, mesti suaminya telah berhenti merokok.

“Terima kasih doktor, sejurus selepas saya berhenti merokok isteri saya mengandung hingga 9 bulan. Tak gugur. Anak ni pun sihat alhamdulilah”, lelaki tersebut bercerita dengan perasaan gembira

Ini merupakan salah satu cerita dimana orang lain merokok tetapi orang yang disekeliling mendapat komplikasi daripada perbuatan mereka.

Saya pernah melihat isteri yang mendapat kanser paru-paru disebabkan suaminya perokok. Kanak yang mendapat asma disebabkan bapanya yang merokok dan banyak lagi.

Nasihat kami, berhentilah daripada meracuni diri sendiri dan juga orang lain.

Menurut Pertubuhan Kanser Amerika, sebatang rokok mengandungi lebih daripada 7000 jenis bahan kimia dan 70 daripadanya menyebabkan kanser.

Salah satu bahan utama di dalam rokok yang menyebabkan ketagihan adalah Nikotin dan satu kajian yang dibuat oleh Luck et al(1985) menunjukkan bahawa nikotin boleh merentasi saluran darah dan masuk ke dalam air ketuban bayi[1]. Nikotin yang masuk ke dalam air ketuban ini mampu memasuki sistem peredaran darah bayi dan mengganggu tumbesaran bayi yang masih di dalam kandungan.

Perlu diingatkan bahawa pertumbuhan bayi pada trimester yang pertama(3 bulan yang pertama) merupakan waktu yang kritikal. Walaupun dengan gangguan yang sedikit, ia boleh menyebabkan sel bayi menjadi rosak dan berakhir dengan keguguran.

Bukan itu sahaja, pada tahun 2014, satu kajian terbaru(Julia et al) telah menunjukkan bahan kimia yang lain seperti cotinine and polycyclic aromatic hydrocarbons daripada rokok juha boleh masuk ke dalam air ketuban dan mengganggu pertubuhan bayi tersebut.[2]

Banyak lagi kajian lain yang menunjukkan mereka yang menghisap rokok dan terdedah kepada asap rokok ketika sedang mengandung boleh menyebabkan anak mendapat sumbing, keguguran dan beberapa lagi kecacatan yang lainDalam kajian berkenaan, ia menggabungkan beberapa ratus journal lain menggunakan kaedah ‘systemic review’ dan juga ‘meta analysis’ untuk melihat kaitan di antara merokok dan juga risiko keguguran. Systemic review dan meta analysis merupakan salah satu bukti tahap tertinggi dalam perubatan. Kesimpulan dalam kajian tersebut mengatakan bahawa wujudnya kaitan diantara menghisap rokok dengan risiko keguguran bayi ketika mengandung[3]

Disini kami ingin simpulkan bahawa dengan merokok anda bukan sahaja merosakkan diri anda sendiri. Tetapi anda juga merosakkan orang-orang disekeliling anda. Bukan setakat itu, anda juga menzalimi bayi di dalam kandungan yang tidak berdosa.

Jika anda berminat untuk berhenti merokok, anda boleh hubungi nombor dibawah ini

1) Luck W, Nau H, Hansen R, Steldinger R. Extent of nicotine and cotinine transfer to the human fetus, placenta and amniotic fluid of smoking mothers.Dev Pharmacol Ther. 1985;8(6):384-95

2) Julia BM ,José MC,Aline RZ, Ana Paula SG, Flávia VT. Cotinine and Polycyclic Aromatic Hydrocarbons Levels in the Amniotic Fluid and Fetal Cord at Birth and in the Urine from Pregnant Smokers. Published: December 30, 2014.

3) Luck W, Nau H, Hansen R, Steldinger R. Extent of nicotine and cotinine transfer to the human fetus, placenta and amniotic fluid of smoking mothers. Dev Pharmacol Ther. 1985;8(6):384-95.


3 Kisah Ini Akan Membuka Mata Kita, Apa Itu Pornografi.

Pornografi adalah satu industri

Internet memudahkan segalanya. Hari ini, kandungan bahan lucah boleh didapati secara percuma pada setiap gajet yang dimiliki. Ianya mengumpul peminat-peminat dari seluruh belahan dunia, dan lebih malang lagi, kanak-kanak turut terpalit menjadi mangsa ‘serangan’ kecanduan pornografi.

Kini, ia adalah satu industri. Pornografi mempunyai penggemar yang mempunyai ‘fanbase’ yang sangat ramai sehingga melahirkan golongan profesionalnya sendiri. Terdapat pelakon-pelakon yang direkrut semenjak awal remaja sehingga ke hujung usia, juga kru-kru penerbitan yang menyara hidup hasil daripada kegiatan ini.

Ianya kini semakin melarat sehingga porno itu dikategorikan mengikut ‘selera’ peminatnya. Sehingga ada yang menggunakan kanak-kanak perempuan sebagai pelakonnya. Lebih gila lagi, ada yang menggunakan watak-watak yang bersamaan jantina, dan watak manusia melakukan hubungan seksual dengan binatang.

Kenapa kita menceritakan mengenai ini? Kerana kita perlu sedar bahawa inilah realiti bagaimana pornografi itu di sebarkan dan seterusnya merosakkan jiwa, minda dan tubuh badan bagi penggemarnya.

Malah apa yang lebih ‘berbahaya’ pornografi ini mampu dilayan dan dilanggan dengan sangat mudah tanpa sebarang halangan dan tapisan dengan menggunakan medium INTERNET.

Pada tahun 2001 dianggarkan sebanyak 70,000 hingga 74,000 laman pornografi wujud diinternet.

Menurut Websense tahun 2002 mencatatkan peningkatan laman sesawang pornografi sehingga 88,000 dan hampir mencecah 1.6 juta laman pornografi pada tahun 2004.

Dan yang terbaru hasil kajian family safe media, jumlah laman pornografi mencecah sebanyak 4.2 juta dan laman pornografi juga  sudah mendominasi 12% jumlah laman sesawang diinternet.

Pada tahun 2005 pendapatan untuk jualan dan langganan industri pornografi adalah sebanyak 2.5 bilion USD, dan meningkat kepada 2.8 bilion USD pada tahun 2008.

Berdasarkan data kajian ini, Kirk Doran, Penolong Professer di Jabatan Ekonomi di Universiti Notre Dame, mengatakan bahawa jumlah pendapatan ini adalah sesuatu yang munasabah dan masuk akal.

Selain itu, berdasarkan carian di similarweb, 2 website porno berada pada ranking 17 dan 22, untuk perbandingan semua kategori seluruh dunia. Website porno ranking 17 tersebut, mencatatkan jumlah pengunjung ke laman sesawang tersebut sebanyak 1.5 Billion untuk bulan Disember 2016.

Kesemua data ini menunjuk permintaan yang tinggi di kalangan penonton/pelanggan. Dan memberikan petanda terlalu ramai bilangan mereka yang melayani  perkara yang melanggar norma kehidupan seorang manusia.

Dan apa yang lebih membimbang dan memeranjatkan kita adalah dengan data ‘search keyword’ google iaitu Google Trends menunjukkan dengan ‘keyword’ yang spesifik ke arah pornografi, Kuala Lumpur adalah bandar  ke-11 tertinggi di dunia, pada tahun 2013, dan pada kedudukan ke-7 setakat bulan september 2014. Dan Ini adalah Malaysia. Negara tempat kita dibesarkan dan tempat kita membesarkan generasi masa hadapan.

Dengan carian yang terbaru, negara Malaysia menunjukkan penurunan. Saya percaya ini hasil sekatan yang telah dijalankan oleh suruhanjaya komunikasi dan multimedia Malaysia(SKMM). Nampaknya usaha SKMM ada hasil walaupun tidak 100%, tetapi data menunjukkan pengurangan.

Tetapi dengan perkembangan teknologi, bahan porno ini banyak disebarkan melalui media sosial seperti Tumblur dan Telegram. Yang mana, melalui saluran ini lebih sukar pihak berkuasa untuk ambil tindakan dan penggemar porno lebih mudah akses.

Kes-kes yang dibawah ini kami kongsikan sebagai satu kisah realiti untuk kita membuka mata bagaimana porno menghancurkan institusi keluarga.

Keluarga merupakan komponan asas dalam pembentukan sesebuah masyarakat. Kehancuran institusi keluarga merupakan ‘syarat’ awal kepada kehancuran sesuatu masyarakat.

Berdasarkan laporan the star bertarikh 20 Ogos 2014, seorang remaja lelaki 15 tahun ditahan, atas tuduhan merogol ibu kandungannya. Laporan mengatakan remaja terbabit menonton video lucah menggunakan telefonnya sebelum bertindak merogol.

Pornografi bukan sahaja menyumbang kepada kejadian rogol, malah menyebabkan penggemarnya mengalami kegilaan seksual luarbiasa dan menyebabkan keinginan seksual mereka diluar batasan manusia biasa, kerana kesan daripada ketagihan menonton pornografi.

Akhbar TheStar melaporkan seorang suami memaksa isterinya yang mengandung tujuh bulan melakukan hubungan seks dengan seorang pekerja bangladesh. Situasi tersebut telah berlaku beberapa kali sebelum ini. Akibat tidak tahan lagi dengan perlakuan suaminya, isteri yang berumur 28 tahun bertindak melarikan diri dan melaporkan pada pihak polis.

Suaminya yang berumur 34 tahun, bertindak sedemikian semata-mata untuk memenuhi keinginan seksual suaminya yang diluar kewarasan manusia.

Seorang pakar psikologi Dr. David Ley penulis buku ‘Women Who Stray’ mengatakan  tindakan ini sebagai Voyeurism.

Voyeurism merupakan satu tindakan melihat, mengintai, dan menonton perlakuan seksual. Dalam kajiannya, suami yang telah berkahwin lebih cenderung untuk melihat isterinya sendiri melakukan aktiviti seksual bersama pasangan lelaki lain, dengan beranggapan isterinya mempunyai daya tarikan yang lebih menarik berbanding mana-mana ‘porn-star’.

Mengikut Dr David Ley, tindakan ini didorong oleh ‘pornofied culture’, yang mana budaya ini disebabkan kegiatan dan ketagihan menonton pornografi.

Lambakan pornografi dan juga adegan-adegan filem yang menjurus ke arah perilaku seks telah mencetuskan ransangan seksual yang sangat dasyat terutamanya dikalangan Masyarakat Malaysia.

Ransangan seksual yang tidak dikawal ini bukan sahaja mengakibatkan seks bebas yang kronik, malah seks bebas ini berlaku dikalangan ahli keluarga dan apa yang lebih memeranjatkan adalah perilaku ini dilakukan dengan rela hati.

Seorang bapa telah didakwa kerana menjalinkan hubungan seks dengan anak kandung perempuannya yang berusia 21 tahun, berdasarkan laporan mereka telah menjalinkan perhubungan haram ini seusia gadis itu 18 tahun. Dan perbuatan sumbang ini dilakukan diatas suka sama suka,  kerelaan hati dan juga cinta.

Perbuatan sumbang ini, terbongkar apabila bapa saudara gadis ini membaca sms lucah bapanya.

Ini hanya beberapa berita daripada sebahagian besar kes yang dilaporkan, hampir boleh dikatakan setiap hari . Apa yang lebih membimbangkan adalah perlakuan seks ini ditiru oleh mereka yang yang masih di bawah umur dan pada tahun 2013 mencatatkan perogol termuda di Malaysia, iaitu seusia 11 tahun.

Inilah gambaran sebenar masyarakat Malaysia, Pornografi bukan lagi sekadar menjadi ‘hobi’ yang melibatkan persoalan individu tetapi kesannya sungguh dasyat.

Bagi sesiapa yang tidak merasakan masyarakat yang dihuninya ini adalah masyarakat “hyper-sexual community”, mereka adalah golongan yang tinggal dalam dunia fantasi dan kayangan. Kerana ini adalah realiti yang WAJIB untuk kita terima dan hadapi.

Sehingga seolah-olah tidak ada sesiapa yang dapat menjamin bahawa mereka sudah terlepas daripada bahaya pornografi. Sekiranya ada yang dapat menjamin dan beranggapan bahawa mereka dan keluarga sudah selamat daripada bahaya pornografi, mereka sedang hidup dalam dunia khayalan buatan sendiri.

Jangan menganggap isu pornografi ini adalah perkara yang kecil dan taboo untuk diperbincangkan dalam masyarakat dan seterusnya mengabaikanya. Kita sangat bimbang sekiranya, ahli keluarga kita terlibat dengan najis dadah dan akan berusaha untuk mengubati, tetapi melihat kepada masalah pornografi sebagai persoalan individu dan tidak dipedulikan kaedah untuk mengubatinya